## 12. august 2008

## Sv. Jany Františky de Chantal, rehoľníčky, ľubovoľná spomienka

Narodila sa v Dijone, vo Francúzsku, roku 1572. Vydala sa za zámožného muža de Chantal. Mala šesť detí, ktoré nábožne vychovala. Po smrti manžela odhodlane nastúpila pod duchovným vedením sv. Františka Saleského cestu dokonalosti. Konala skutky lásky, najmä chudobným a chorým. Založila rehoľnú spoločnosť sestier Návštevy Panny Márie, ktorú aj sama múdro riadila. Zomrela roku 1641.
Jej sviatok sa pôvodne slávil 12. decembra (v predvečer výročia jej smrti), bol však presunutý na 12. augusta.

MODLITBA POPOLUDNÍ

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Z Božej milosti tretí raz
chválime v dennom období
pravého Boha jedného
a v jednom zas tri osoby.

Peter nás učí poznávať
znak spásy v tejto hodine.
Chráňme si Božie tajomstvo
a majme srdce nevinné.

Spievajme srdcom, ústami,
držme sa apoštolských rúk,
aby nás mocou Kristovou
chránili ako nežný puk.

Sláva buď večná Otcovi,
jeho milému Synovi
i Duchu Tešiteľovi,
čo všetko v láske obnoví. Amen.

PSALMÓDIA

Ant. 1 Naplnením zákona je láska.

Žalm 119, 97-104
XIII (Mem)

Pane, tvoj zákon veľmi milujem, *
rozjímam o ňom celý deň.
Tvoja náuka robí ma rozumnejším nad mojich nepriateľov, *
ustavične sa jej pridŕžam.

Múdrejší som nad všetkých mojich učiteľov, *
lebo o tvojich prikázaniach rozjímam.
Chápavejší som nad starcov, *
lebo zachovávam tvoje príkazy.

Svojim nohám nedovolím vykročiť na zlé cesty, *
chcem dodržiavať tvoje slová.
Neodkláňam sa od tvojich predpisov, *
lebo ty si mi zákon stanovil.

Aké sladké sú tvoje výroky môjmu podnebiu, *
mojim ústam sú sladšie ako med.
Zmúdrel som z tvojich príkazov, *
preto nenávidím cesty klamstva.

Ant. 1 Naplnením zákona je láska.

Ant. 2 Pamätaj na svoj ľud, Pane, ktorý je tvoj odprvoti.

Žalm 74
Nárek nad spustošeným chrámom

Nebojte sa tých, čo zabíjajú telo. (Mt 10, 28)

I

Prečo si nás, Bože, tak celkom zavrhol *
a prečo si hnevom zahorel proti ovciam tvojej pastviny?
Pamätaj na svoj ľud, *
ktorý je tvoj odprvoti.
Vykúpil si výhonok svojho dedičstva, *
vrch Sion, na ktorom prebývaš.
Namier svoje kroky k večným zrúcaninám: *
nepriateľ spustošil celú svätyňu.

Tí, čo ťa nenávidia, ryčia uprostred tvojho miesta svätého, *
vztyčujú svoje zástavy na znak víťazstva.
Podobajú sa tým, čo sa veľmi rozháňajú sekerou *
v hustom lese.
Tak vylamujú brány chrámové *
a stŕhajú ich sekerou i hákom.

Podpálili tvoju svätyňu, *
príbytok tvojho mena až do základu zneuctili.
V srdci si povedali: „Zničme ich všetkých odrazu,“ *
a vypálili tvoje sväté miesta v krajine.
Nevidíme naše zástavy, †
niet už proroka *
a nik z nás nevie, dokedy to potrvá.

Bože, dokedy sa bude rúhať nepriateľ? *
Vari naveky bude protivník urážať tvoje meno?
Prečo odťahuješ svoju ruku *
a prečo v lone držíš pravicu?
Veď predsa Boh je naším kráľom od vekov *
a spásne skutky konal na zemi.

Ant. 2 Pamätaj na svoj ľud, Pane, ktorý je tvoj odprvoti.

Ant. 3 Vstaň Pane, a ujmi sa svojej veci.

II

More si svojou mocou rozdvojil *
a rozdrvil si hlavy drakom vo vodách.
Leviatanovi si hlavy roztĺkol, *
za pokrm si ho dal morským obludám.
Ty si dal vyvrieť žriedlam i potokom *
a vyschnúť riekam nevysychajúcim.
Tvoj je deň, tvoja je aj noc, *
ty si utvoril nebeské svetlá i slnko.
Ty si zemi ustanovil hranice; *
že je leto a zima, to si ty zariadil.

Pamätaj, Pane, na to, †
že sa to tebe rúha nepriateľ
a nerozumný ľud tvoje meno uráža.
Nevydaj divej zveri tých, čo ťa oslavujú, *
a nezabúdaj nikdy na svojich úbožiakov.
Zhliadni na svoju zmluvu, *
veď násilníci si rozložili stany po celej krajine.

Pokorný nech sa s hanbou nevracia, *
chudák a bedár budú tvoje meno velebiť.
Vstaň, Bože, a ujmi sa svojej veci, †
maj na pamäti urážky, *
ktorými ťa hlupák častuje deň čo deň.
Nezabúdaj na krik svojich nepriateľov, *
veď hurhaj vzbúrencov sa stále stupňuje.

Ant. 3 Vstaň Pane, a ujmi sa svojej veci.

KRÁTKE ČÍTANIE

Prís 22, 22-23
Nezdieraj chudobného preto, že je chudobný; a v bráne nešliap po bedárovi, lebo Pán sa ujme ich veci a olúpi o život lupičov.
V. Pán vyslobodí chudobného, ktorému nik nepomáha,
R. Zachráni život úbožiakom.

Modlime sa.
Bože, ty si poslal stotníkovi Kornéliovi svojho anjela, aby mu ukázal cestu spásy; prosíme ťa, pomáhaj nám ochotnejšie spolupracovať na spáse všetkých ľudí, aby sme v tvojej Cirkvi vedno s nimi prišli k tebe. Skrze Krista, nášho Pána.

Generované: 10. apríl 2008, 14:41.
www.breviar.sk © 1999-2008 Juraj Vidéky