## 21. august 2008

## Sv. Pia X., pápeža, spomienka

Narodil sa v dedinke Riese v benátskom kraji roku 1835. Ako kňaz vykonával svedomite svoje povinnosti. Stal sa mantovským biskupom, potom benátskym patriarchom a roku 1903 ho zvolili za pápeža. Za heslo svojho pontifikátu si vzal: „Všetko obnoviť v Kristovi,“ a uskutočňoval ho v prostote ducha, v chudobe a rázne, čím burcoval vo veriacich kresťanský život a energicky bojoval proti šíriacim sa bludom. Zomrel 20. augusta 1914.

VEŠPERY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Vzor čností, svätec vznešený,
prijmi dnes tento chválospev;
veď ten, kto teba velebí,
vzdáva česť Bohu na nebi.

Náš večný Veľkňaz, Kristus Kráľ,
smrteľných ľudí pripútal
k Bohu a zmluvou trvalou
pokoj im vrátil s milosťou.

On si ťa v prozreteľnosti
vybral na službu milosti,
aby si Bohu slávu vzdal
a jeho život ľuďom dal.

Dostal si kľúče kráľovstva
pre dobro stáda Petrovho,
ktoré si kŕmil vždy slovom
a povzbudzoval príkladom.

Teraz, keď v nebi prebývaš,
na svätú Cirkev pamätaj,
by všetky ovce Kristove
dosiahli nivy Pánove.

Buď sláva Svätej Trojici
za službu, ktorú plnil si
horlivo ako Kristov kňaz,
že večnú radosť v nebi máš. Amen.

PSALMÓDIA

Ant. 1 Pán je ku mne milosrdný, on je moje útočište; na neho sa spolieham.

Žalm 144
Za víťazstvo a za pokoj

Jeho ruky sú naučené bojovať. Preto po svojom víťazstve nad svetom hovorí: „Ja som premohol svet.“ (Sv. Hilár)

I
Nech je zvelebený Pán, môj ochranca, †
čo učí moje ruky zápasiť *
a moje prsty bojovať.
On je ku mne milosrdný a dodáva mi odvahy, *
on je moje útočište a môj osloboditeľ;
on je moja záštita, na ktorú sa spolieham; *
on mi podrobuje môj ľud.

Pane, čože je človek, že sa k nemu priznávaš, *
a syn človeka, že myslíš na neho?
Preludu sa človek podobá, *
jeho dni sú ako letiaci tieň.

Pane, zníž nebesia a zostúp z nich; *
dotkni sa vrchov a budú chrliť dym.
Zablýskaj bleskom a rozpráš nepriateľov; *
vypusť šípy a vydes ich.

Vystri ruku z výsosti; †
vytrhni ma a vysloboď z prívalov, *
z rúk cudzincov;
ich ústa luhajú *
a ich pravica je krivoprísažná.

Ant. 1 Pán je ku mne milosrdný, on je moje útočište; na neho sa spolieham.

Ant. 2 Blažený ľud, ktorého Bohom je Pán.

II
Bože, novú pieseň ti zaspievam; *
zahrám ti na desaťstrunovej citare.
Ty pomáhaš kráľom, *
ty zachraňuješ svojho sluhu Dávida pred mečom záhuby.
Vytrhni ma a vysloboď *
z rúk cudzincov.
Ich ústa luhajú, *
ich pravica je krivoprísažná.

Naši synovia nech sú ako mládniky, *
čo vyrastajú v mladistvej sile.
Naše dcéry nech sú sťa stĺpy nárožné, *
kresané ako kvádre chrámové.
Naše sýpky nech sú plné, *
nech je v nich hojnosť všetkých plodov.
Našich oviec nech sú nesčíselné tisíce †
na našich nivách; *
náš statok nech je vypasený.
Nech niet trhlín na hradbách ani vyhnanstva *
ani náreku na našich uliciach.

Blažený ľud, ktorému sa tak vodí; *
blažený ľud, ktorého Bohom je Pán.

Ant. 2 Blažený ľud, ktorého Bohom je Pán.

Ant. 3 Teraz nastala spása a kráľovstvo nášho Boha.

Chválospev
O Božom súde *
Zjv 11, 17-18; 12, 10b-12a
Vzdávame ti vďaky, *
Pane, Bože všemohúci,
ktorý si a ktorý si bol; *
že si sa ujal svojej veľkej moci a začal si kraľovať.

Národy sa rozhnevali, *
ale prišiel tvoj hnev a čas súdiť mŕtvych
a odmeniť tvojich služobníkov, prorokov a svätých *
a tých, čo sa boja tvojho mena, malých i veľkých.

Teraz nastala spása, moc a kráľovstvo nášho Boha *
a vláda jeho Pomazaného,
lebo bol zvrhnutý žalobca našich bratov, *
ktorý na nich dňom i nocou žaloval pred naším Bohom.

Ale oni nad ním zvíťazili pre Baránkovu krv †
a pre slovo svojho svedectva; *
a nemilovali svoj život až na smrť.
Preto radujte sa, nebesia, *
aj vy, čo v nich bývate.

Ant. 3 Teraz nastala spása a kráľovstvo nášho Boha.

KRÁTKE ČÍTANIE

Porov. Kol 1, 23
Vytrvajte vo viere upevnení, stáli a neodkloniteľní od nádeje evanjelia, ktoré ste počuli a ktoré sa hlása každému stvoreniu, čo je pod nebom.

KRÁTKE RESPONZÓRIUM
R. Pán je môj pastier, * Nič mi nechýba. Pán.
V. Pasie ma na zelených pašienkach. * Nič mi nechýba. Sláva Otcu. Pán.

Ant. na Magnifikat: Vďaky ti vzdávam, Kriste, dobrý pastier, že si ma uviedol do tejto slávy. A prosím, aby ovce, ktoré si mi zveril, mali so mnou účasť na tvojej milosti naveky.

PROSBY
Oddane prosme Krista, svetlo národov a radosť všetkých žijúcich:
Pane, daj národom svetlo, pokoj a spásu.

Ježišu, Otcovo Slovo a nezapadajúce Svetlo, ty si prišiel spasiť všetkých ľudí;
— osvecuj a ochraňuj katechumenov svojej Cirkvi.
Pane, nehľaď na naše neprávosti,
— veď si nekonečne milosrdný.
Ty chceš, aby ľudia svojím rozumom odhaľovali tajomstvá prírody, a tak ovládli svet;
— daj, nech veda a umenie slúžia na tvoju slávu a pre dobro všetkých.
Chráň tých, čo sa oddali službe svojim bratom a sestrám vo svete,
— aby mohli plniť svoju úlohu slobodne a bez prekážok.
Pane, ty otváraš bránu večného života;
— uveď do svojho svetla všetkých, čo zosnuli v nádeji na vzkriesenie.

Otče náš.

MODLITBA
Láskavý Bože, svätého pápeža Pia si obdaril nebeskou múdrosťou a apoštolskou odvahou, aby chránil vieru Cirkvi a všetko obnovil v Kristovi; daj, aby sme si z neho vzali príklad a osvojili si jeho zásady, a tak dosiahli večnú odmenu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:41.
www.breviar.sk © 1999-2008 Juraj Vidéky