## 11. júl 2008

## Sv. Benedikta, opáta, patróna Európy, sviatok

Narodil sa v Norcii v Umbrii okolo roku 480. Vychovali ho v Ríme. V subiackom kraji začal pustovnícky život, kde zhromaždil aj žiakov, a odtiaľ sa odobral na Monte Cassino. Tam založil slávny kláštor a napísal rehoľné pravidlá, ktoré sa rozšírili po všetkých krajinách, a tak sa právom nazýva patriarchom západného mníšstva. Zomrel 21. marca 547, ale už koncom 8. storočia sa jeho spomienka v mnohých krajinách slávila v dnešný deň. Pavol VI. ho apoštolským listom Pacis nuntius zo dňa 24. októbra r. 1964 vyhlásil za patróna celej Európy.

MODLITBA PREDPOLUDNÍM

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Deviata je už hodina;
poriadok teda dodržme
a z hĺbky srdca pokorne
Trojicu slávnu poprosme,

aby sme boli príbytkom
Svätého Ducha, Darcu síl,
čo práve v túto hodinu
na apoštolov zostúpil.

Pán stvoril všetko nádherne,
poriadok, zákon veciam dal;
človeku určil, aby raz
v kráľovstve večnom prebýval.

Sláva buď večná Otcovi,
jeho milému Synovi
i Duchu Tešiteľovi,
čo všetko v láske obnoví. Amen.

PSALMÓDIA

Ant. 1 Buď ku mne milosrdný a poteš ma, ako si prisľúbil.

Žalm 119, 73-80
X (Jód)

Tvoje ruky ma utvorili a stvárnili. *
Daj mi chápavosť a osvojím si tvoju náuku.
Uzrú ma bohabojní a budú sa tešiť, *
že veľmi dôverujem tvojim slovám.

Viem, Pane, že spravodlivé sú tvoje rozsudky *
a že si ma právom pokoril.
Buď ku mne milosrdný a poteš ma, *
ako si prisľúbil svojmu služobníkovi.

Nech zostúpi na mňa tvoje zľutovanie a budem žiť, *
lebo tvoj zákon je mojím potešením.
Nech sú zahanbení pyšní, čo ma úskočne sužujú, *
ja však neprestanem rozjímať o tvojich príkazoch.

Nech sa pridajú ku mne tí, čo sa ťa boja *
a čo poznajú tvoju náuku.
Nech sa mi srdce nepoškvrní priestupkom proti tvojim príkazom, *
aby som sa hanbiť nemusel.

Ant. 1 Buď ku mne milosrdný a poteš ma, ako si prisľúbil.

Ant. 2 Chráň ma pred tými, čo povstávajú proti mne, Bože môj.

Žalm 59, 2-5. 10-11. 17-18
Modlitba o pomoc pred pyšným nepriateľom

Tieto Spasiteľove slová majú všetkých naučiť úcte voči jeho Otcovi. (Euzébius Cézarejský)

Vytrhni ma, Bože, z moci mojich nepriateľov, *
chráň ma pred tými, čo povstávajú proti mne.
Vytrhni ma z rúk zločincov *
a zachráň pred krvilačníkmi.

Pozri, úklady robia na môj život *
a surovo sa vrhajú na mňa.
Pane, neťaží ma ani priestupok, ani hriech; *
nedopustil som sa neprávosti, a predsa sa zbiehajú a na mňa chystajú.

Hor’ sa, poď mi v ústrety a pozri. †
Záštita moja, čakám na teba; *
lebo ty, Bože, si moja ochrana.
So mnou je Boh, jeho láska ma predchádza. *
Boh dá, že svojimi nepriateľmi budem môcť pohrdnúť.

Ja však budem oslavovať tvoju moc *
a z tvojho milosrdenstva sa tešiť od rána,
lebo ty si sa mi stal oporou *
a útočišťom v deň môjho súženia.
Tebe, záštita moja, chcem spievať, †
lebo ty, Bože, si môj ochranca, *
môj Boh, moje milosrdenstvo.

Ant. 2 Chráň ma pred tými, čo povstávajú proti mne, Bože môj.

Ant. 3 Blahoslavený človek, ktorého Boh tresce, lebo on raní, ale aj obviaže.

Žalm 60
Modlitba po porážke

Vo svete máte súženie, ale dúfajte, ja som premohol svet. (Jn 16, 33)

Bože, ty si nás odvrhol, ty si nás rozohnal; *
rozhneval si sa, ale opäť sa k nám obráť.

Zatriasol si zemou, rozštiepil si ju, *
ale zahoj jej trhliny, lebo sa chveje.
Tvrdú skúšku si zoslal na svoj ľud, *
napojil si nás vínom závratu.

Tým, čo sa ťa boja, dal si znamenie, *
aby utiekli pred lukom.
Aby sa vyslobodili tí, ktorých miluješ; *
zachráň nás svojou pravicou a vyslyš nás.

Vo svojej svätyni Boh povedal: †
„S radosťou rozdelím Sichem *
a rozmeriam sukotské údolie.
Môj je Galaád a môj je Manasses; *
Efraim je prilba mojej hlavy.
Júda je moje žezlo vladárske, *
Moab je nádrž, v ktorej sa kúpavam.
Idumea sa mi stane podnožkou, *
nad Filištínskom víťazne zajasám.“

Kto ma privedie do opevneného mesta *
a kto ma odprevadí až do Idumey?
Kto iný, ako ty, Bože, čo si nás odvrhol? *
A prečo už, Bože, nekráčaš na čele našich vojsk?

Pomôž nám dostať sa z útlaku, *
pretože ľudská pomoc nestačí.
S Bohom budeme udatní, *
on našich utláčateľov pošliape.

Ant. 3 Blahoslavený človek, ktorého Boh tresce, lebo on raní, ale aj obviaže.

KRÁTKE ČÍTANIE

Dt 1, 31b
Pán, tvoj Boh, ťa niesol, ako ľudia nosia svoje deti, po celej ceste, ktorou si išiel.
V. Ujmi sa ma, Pane, podľa svojho prísľubu a budem žiť.
R. A nezahanbi ma v mojej nádeji.

Modlime sa.
Pane, Ježišu Kriste, teba viedli o deviatej hodine na ukrižovanie pre spásu sveta; prosíme ťa, odpusť nám minulé hriechy a pred budúcimi nás chráň. Lebo ty žiješ a kraľuješ na veky vekov.

Generované: 10. apríl 2008, 14:40.
www.breviar.sk © 1999-2008 Juraj Vidéky