## 9. jún 2008

## Sv. Efréma, diakona a učiteľa Cirkvi, ľubovoľná spomienka

Narodil sa v Nisibise okolo roku 306 v kresťanskej rodine. Bol vysvätený za diakona a svoj úrad vykonával v rodnom meste a v Edesse, kde založil teologickú školu. Viedol asketický život, pričom však nezanedbával kazateľskú službu. Písal knihy, v ktorých vyvracal súveké bludy. Zomrel roku 373.

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Si Učiteľ náš, Kriste, dobrý, večný,
tvoj milý zákon pomáha nám k spáse,
my vieme s Petrom, že má slovo tvoje
životné zdroje.

Najlepší Pastier ľudstva, z neba stále
Neveste svojej obnovuješ sľuby,
preto aj v búrkach Cirkev oddane ti
stred sveta svieti.

Preverže svojich slávnych služobníkov,
tie jasné, živé hviezdy na oblohe,
nech ožiaria nám k nebu chodník šerý
pravdami viery.

Kiež sa ti zľúbi náš spev, Učiteľu!
Hlas učiteľov otvára nám taje
duchovné a od hmoty nezávisle
poúča mysle.

Náš dnešný svätec nech sa prihovorí,
by tvoj ľud rád mal svetlo a v ňom kráčal,
kým nezaplesá preniknutý žiarou
pred tvojou tvárou. Amen.

PSALMÓDIA

Ant. 1 Kedyže už prídem k Pánovi a uzriem jeho tvár?

Žalm 42
Túžba za Pánom *

Kto je smädný, nech príde, a kto chce, nech si naberie vody života. (Zjv 22, 17)

Ako jeleň dychtí za vodou z prameňa, *
tak moja duša, Bože, túži za tebou.
† Po Bohu žízni moja duša, po Bohu živom; *
kedyže už prídem k nemu a uzriem Božiu tvár?

Slzy sú mojím chlebom vo dne i v noci, *
keď sa ma deň čo deň spytujú: „Kdeže je tvoj Boh?“
Duša sa mi rozplýva pri spomienke, *
ako som putoval ku vznešenému stánku a vstupoval do domu Božieho
s radostným plesaním a s piesňou ďakovnou *
uprostred zástupov sláviacich sviatky.

Prečo si smutná, duša moja? *
A prečo sa chveješ?
Dúfaj v Pána, lebo ho ešte budem velebiť, *
moju spásu a môjho Boha.

Moja duša je skormútená; †
preto si spomínam na teba *
pri Jordáne a Hermone a na vrchu Misar.
Hlbina hlbine sa ozýva na hukot vodopádov; *
všetky tvoje krútňavy a prívaly prešli ponad mňa.

Vo dne mi svoju milosť udeľuje Pán. †
V noci mu zasa ja spievam *
a modlím sa k Bohu môjho života.
Hovorím Bohu: „Ty si moja opora; †
prečo na mňa zabúdaš? *
A prečo mám chodiť smutný, keď ma sužuje nepriateľ?“
Sťa by mi kosti drvili, †
keď ma moji utláčatelia tupia, *
keď sa ma deň čo deň spytujú: „Kdeže je tvoj Boh?“

Prečo si smutná, duša moja? *
A prečo sa chveješ?
Dúfaj v Pána, lebo ho ešte budem velebiť, *
spásu mojej tváre a môjho Boha.

Ant. 1 Kedyže už prídem k Pánovi a uzriem jeho tvár?

Ant. 2 Ukáž nám, Pane, svetlo svojho milosrdenstva.

Chválospev
Prosba za sväté mesto Jeruzalem *
Sir 36, 1-7. 13-16
Večný život je v tom, aby poznali teba, jediného pravého Boha, a toho, ktorého si poslal, Ježiša Krista. (Jn 17, 3)

Zmiluj sa nad nami, Bože vesmíru, a pohliadni na nás, *
ukáž nám svetlo svojho milosrdenstva
a naplň bázňou voči sebe všetky národy, *
ktoré ťa nehľadajú,
aby poznali, že okrem teba niet Boha, *
a ohlasovali tvoje veľké skutky.

Zdvihni svoju ruku na cudzie národy, *
nech vidia tvoju moc.
Ako si pred ich očami na nás ukázal, že si svätý, *
tak pred našimi očami ukáž na nich, že si veľký.
Nech poznajú, ako sme my poznali, *
že niet Boha okrem teba, Pane.
Obnov znamenia a zopakuj zázraky, *
presláv svoju ruku a ukáž svoje pravé rameno.

Zhromaždi všetky Jakubove kmene *
a budú tvojím dedičstvom ako na počiatku.

Zmiluj sa nad svojím ľudom, ktorý nosí tvoje meno, *
nad Izraelom, s ktorým si zaobchádzal ako s prvorodeným.
Zmiluj sa nad svojím svätým mestom, *
nad Jeruzalemom, miestom tvojho spočinutia.
Naplň Sion svojou velebou *
a svojou slávou tvoj chrám.

Ant. 2 Ukáž nám, Pane, svetlo svojho milosrdenstva.

Ant. 3 Zvelebený si, Pane, na nebeskej oblohe.

Žalm 19, 2-7
Oslava Boha Stvoriteľa *

Navštívi nás Vychádzajúci z výsosti..., aby upriamil naše kroky na cestu pokoja. (Porov. Lk 1, 78. 79)

Nebesia rozprávajú o sláve Boha *
a obloha hlása dielo jeho rúk.
Deň dňu o tom podáva správu *
a noc noci to dáva na známosť.

Nie sú to slová, nie je to reč, *
ktorá by sa nedala počuť.
Po celej zemi rozlieha sa ich hlas *
a ich slová až po končiny sveta.

Tam hore vybudoval stan pre slnko †
a ono z neho vychádza sťa ženích zo svojej komnaty *
a raduje sa ako bežec pred veľkými pretekmi.

Na jednom kraji neba sa vynára †
a uberá sa k druhému; *
pred jeho žiarou sa nič ukryť nemôže.

Ant. 3 Zvelebený si, Pane, na nebeskej oblohe.

KRÁTKE ČÍTANIE

Jer 15, 16
Našli sa tvoje reči a ja som ich zjedol. Tvoje slovo sa stalo radosťou a potešením môjho srdca, lebo nosím tvoje meno, Pane, Bože zástupov.

KRÁTKE RESPONZÓRIUM
R. Plesajte, spravodliví, v Pánovi; * Statočným sluší spievať pieseň chvály. Plesajte.
V. Spievajte mu novú pieseň. * Statočným sluší spievať pieseň chvály. Sláva Otcu. Plesajte.

Ant. na Benediktus: Rozumní sa budú skvieť ako jas oblohy a tí, čo mnohých priviedli k spravodlivosti, budú ako hviezdy na večné veky.

PROSBY
Náš Spasiteľ nás urobil kráľovstvom a kňazmi, aby sme prinášali obety príjemné Bohu. Preto ho s vďakou vzývajme:
Pane, zachovaj nás vo svojej službe.

Večný Kňaz, ty si dal svojmu ľudu účasť na svojom svätom kňazstve;
— daj, aby sme ustavične prinášali duchovné obety príjemné Bohu.
Štedro nám dávaj ovocie svojho Ducha:
— trpezlivosť, láskavosť a miernosť.
Daj, aby sme ťa milovali, a tak zostávali v tebe, lebo ty si láska;
— a pomáhaj nám konať dobré skutky, aby sme ťa oslavovali aj svojím životom.
Napĺňaj nás ochotou slúžiť našim bratom a sestrám,
— aby ľahšie dosiahli spásu.

Otče náš.

MODLITBA
Dobrotivý Bože, pôsobením Ducha Svätého si tak roznietil svätého diakona Efréma, že radostne ospevoval vznešenosť tvojich tajomstiev a venoval sa iba tvojej službe; prosíme ťa, aj do našich sŕdc vlož lásku a silu svojho Ducha, aby sme ti verne slúžili a svojím životom ťa chválili. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:39.
www.breviar.sk © 1999-2008 Juraj Vidéky