## 27. december 2008

## SVÄTEJ RODINY JEŽIŠA, MÁRIE A JOZEFA, sviatok (Prvé vešpery)

VEŠPERY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Blaživé svetlo nebeské,
ty nádej naša jediná,
Ježišu; tvojím zrodením
zjasala láska rodinná.

Mária, plná milostí,
ty šťastná medzi ženami:
na hrudi zhrievaš Ježiša
a oblažuješ bozkami.

Z praotcov Jozef jediný
vybraný strážca Máriin,
si šťastný, lebo teba len
nazýval otcom Boží Syn.

Vy, z kmeňa Jesse výhonky
kvitnúce k spáse národov,
čujte nás, ako prosebne
voláme ku vám s dôverou.

Tú milosť, ktorou sa váš dom
do kvetov čností odieval,
nám dajte, aby v rodinách
duch pravej lásky prebýval.

Ježišu, ty si rodičov
ochotne, s láskou poslúchal.
Nech tebe, tvojmu Otcovi
i Duchu znejú piesne chvál. Amen.

PSALMÓDIA

Ant. 1 Jakub mal syna Jozefa, manžela Márie, z ktorej sa narodil Ježiš, nazývaný Kristus.

Žalm 113
Chválospev na meno Pánovo *

Mocnárov zosadil z trónov a povýšil ponížených. (Lk 1, 52)

Chváľte, služobníci Pánovi, *
chváľte meno Pánovo.
Nech je velebené meno Pánovo *
odteraz až naveky.

Od východu slnka až po západ *
nech je oslávené meno Pánovo.
Vyvýšený je Pán nad všetky národy *
a jeho sláva nad nebesia.
Kto je ako Pán, náš Boh, čo tróni na výsostiach, *
a predsa dbá o všetko nepatrné na nebi i na zemi?

Z prachu dvíha chudobného *
a zo smetiska povyšuje bedára
a dáva mu sedieť vedľa kniežat, *
vedľa kniežat svojho ľudu.

Neplodnej dáva bývať v dome *
ako šťastnej matke detí.

Ant. 1 Jakub mal syna Jozefa, manžela Márie, z ktorej sa narodil Ježiš, nazývaný Kristus.

Ant. 2 Jozef, syn Dávidov, neboj sa prijať Máriu, svoju manželku, lebo to, čo sa v nej počalo, je z Ducha Svätého.

Žalm 147, 12-20
Obnova Jeruzalema *

Poď, ukážem ti nevestu, Baránkovu manželku. (Zjv 21, 9)
Chváľ, Jeruzalem, Pána, *
† oslavuj, Sion, svojho Boha.

Lebo upevnil závory tvojich brán *
a požehnal tvojich synov v tebe.
Zaisťuje pokoj tvojim hraniciam, *
sýti ťa najlepšou pšenicou.
Svoj rozkaz na zem zosiela; *
rýchlo sa šíri jeho slovo.

Sneh dáva ako vlnu, *
rozsýpa srieň ako popol.
Kamenec spúšťa ako omrvinky; *
ktože vydrží v jeho mraze?
Ale keď zošle svoje slovo, roztopí sa, čo zamrzlo; *
keď zavanie jeho dych, vody sa rozprúdia.

On svoje slovo zvestuje Jakubovi, *
svoje zákony a prikázania Izraelovi.
Neurobil tak iným národom, *
nezjavil im svoje zámery.

Ant. 2 Jozef, syn Dávidov, neboj sa prijať Máriu, svoju manželku, lebo to, čo sa v nej počalo, je z Ducha Svätého.

Ant. 3 Pastieri sa poponáhľali a našli Máriu a Jozefa i nemluvňa uložené v jasliach.

Chválospev
O Bohu, Spasiteľovi *
Ef 1, 3-10
Nech je zvelebený Boh a Otec nášho Pána Ježiša Krista, *
ktorý nás v Kristovi požehnal všetkým nebeským duchovným požehnaním.

Veď v ňom si nás ešte pred stvorením sveta vyvolil, †
aby sme boli pred jeho tvárou *
svätí a nepoškvrnení v láske.

On nás podľa dobrotivého rozhodnutia svojej vôle predurčil, *
aby sme sa skrze Ježiša Krista stali jeho adoptovanými synmi

na chválu a slávu jeho milosti, *
ktorou nás obdaroval v milovanom Synovi.

V ňom máme vykúpenie skrze jeho krv, †
odpustenie hriechov *
podľa bohatstva jeho milosti,

ktorou nás štedro zahrnul †
vo všetkej múdrosti a rozumnosti, *
keď nám dal poznať tajomstvo svojej vôle podľa svojho dobrotivého rozhodnutia,

čo si v ňom predsavzal *
uskutočniť v plnosti času:
zjednotiť v Kristovi ako v hlave všetko, *
čo je na nebi aj čo je na zemi.

Ant. 3 Pastieri sa poponáhľali a našli Máriu a Jozefa i nemluvňa uložené v jasliach.

KRÁTKE ČÍTANIE

2 Kor 8, 9
Poznáte milosť nášho Pána Ježiša Krista; že hoci bol bohatý, stal sa pre vás chudobným, aby ste sa vy jeho chudobou obohatili.

KRÁTKE RESPONZÓRIUM
R. Slovo sa telom stalo * A prebývalo medzi nami. Slovo.
V. Z jeho milosti sme my všetci dostali milosť za milosťou. * A prebývalo medzi nami. Sláva Otcu. Slovo.

Ant. na Magnifikat: Keď uplynuli podľa Mojžišovho zákona dni ich očisťovania, priniesli ho do Jeruzalema, aby ho predstavili Pánovi.

PROSBY
Klaňajme sa Synovi živého Boha, ktorý sa stal synom ľudskej rodiny, a vyznávajme:
Pane, ty si vzor a spasiteľ všetkých ľudí.

Kriste, pre tajomstvo svojej poddanosti Márii a Jozefovi
— uč nás úcte a poslušnosti voči našim zákonitým predstaveným.
Ty si miloval svojich rodičov a oni milovali teba;
— upevni všetky rodiny v pokoji a vo vzájomnej láske.
Ty si sa horlivo staral o záujmy svojho Otca;
— daj, aby vo všetkých rodinách uctievali Boha.
Kriste, teba rodičia plní úzkosti našli na tretí deň v dome tvojho Otca;
— nauč nás vždy hľadať najprv Božie kráľovstvo.
Kriste, ty si Máriu a Jozefa prijal k sebe do nebeskej slávy;
— prijmi aj našich zosnulých do rodiny blažených v nebi.

Otče náš.

MODLITBA
Nebeský Otče, ty si nám dal Svätú rodinu ako žiarivý vzor; láskavo dopraj, aby sme ju nasledovali vo vzájomnej láske a v rodinných čnostiach, a tak dosiahli večnú blaženosť v tvojom nebeskom domove. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:44.
www.breviar.sk © 1999-2008 Juraj Vidéky