## 8. december 2008

## NEPOŠKVRNENÉ POČATIE PANNY MÁRIE, slávnosť

MODLITBA POPOLUDNÍ

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Celý svet v pohyb uvádzaš,
ty sám však trváš bez zmeny;
účelne delíš denný čas
vo svojom božskom umení.

Keď príde večer života,
zachovaj si nás pre seba;
daj nám smrť svätú, nábožnú,
aby sme prišli do neba.

Vyslyš nás, Otče láskavý,
pomôž nám, Kriste, Kráľ slávy,
s Otcom i Duchom Boh pravý,
a vládni kraľuj nad nami. Amen.

PSALMÓDIA

Ant. Boh ma stvoril vo svätosti, vzal ma za ruku a ochránil ma.

Žalm 126
V Bohu je radosť a nádej *

Ak máte účasť na utrpeniach, tak budete mať aj na úteche. (2 Kor 1, 7)

Keď Pán privádzal späť sionských zajatcov, *
boli sme ako vo snách.
Ústa sme mali plné radosti *
a jazyk plný plesania.

Vtedy sa hovorilo medzi pohanmi: *
„Veľké veci urobil s nimi Pán.“
Veľké veci urobil s nami Pán *
a máme z toho radosť.

Zmeň, Pane, naše zajatie *
ako potoky na juhu krajiny.
Tí, čo sejú v slzách, *
s jasotom budú žať.

Keď odchádzali, idúcky plakali *
a osivo niesli na siatie.
No keď sa vrátia, vrátia sa s jasotom *
a svoje snopy prinesú.

Žalm 127
Bez Pána je márna námaha *

Ste Božia stavba. (Porov. 1 Kor 3, 9)

Ak Pán nestavia dom, *
márne sa namáhajú tí, čo ho stavajú.
Ak Pán nestráži mesto, *
nadarmo bdejú jeho strážcovia.

Zbytočne vstávate pred svitaním †
a líhate si neskoro v noci, vy, čo jete ťažko zarobený chlieb; *
lebo on dáva svojim miláčkom spánok.

Hľa, Pánovým dedičným darom sú synovia, *
jeho odmenou je plod lona.
Čím sú bojovníkovi šípy v ruke, *
tým sú vám synovia z mladých liet.

Blažený muž, ktorý si nimi tulec naplnil: *
neutrpí hanbu, keď bude rokovať s nepriateľmi v bráne.

Žalm 128
Rodinný pokoj v Pánovi

„Nech ťa žehná Pán zo Siona“, to znamená: zo svojej Cirkvi. (Arnobius)

Blažený každý, čo sa bojí Pána *
a kráča po jeho cestách.

Budeš jesť z práce svojich rúk; *
budeš šťastný a budeš sa mať dobre.
Tvoja manželka je ako plodonosný vinič *
vnútri tvojho domu.
Tvoji synovia sú ako mládniky olivy *
okolo tvojho stola.

Veru, tak bude požehnaný muž, *
ktorý sa bojí Pána.
Nech ťa žehná Pán zo Siona, *
aby si videl šťastie Jeruzalema po všetky dni svojho života,
aby si videl synov svojich synov. *
Pokoj nad Izraelom!

Ant. Boh ma stvoril vo svätosti, vzal ma za ruku a ochránil ma.

KRÁTKE ČÍTANIE

Porov. Ef 5, 25-27
Kristus miluje Cirkev a seba samého vydal za ňu, aby ju posvätil očistným kúpeľom vody a slovom, aby si sám pripravil Cirkev slávnu, na ktorej niet škvrny ani vrásky ani ničoho podobného, ale aby bola svätá a nepoškvrnená.
V. Tvoje Nepoškvrnené počatie, Panna, Božia Rodička,
R. Zvestovalo radosť celému svetu.

Modlime sa.
Svätý Bože, nepoškvrneným počatím Panny Márie pripravil si dôstojný príbytok svojmu Synovi a pre budúce zásluhy jeho smrti uchránil si ju od každého hriechu; prosíme ťa, daj, aby sme na jej orodovanie aj my prišli k tebe s čistým srdcom. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:43.
www.breviar.sk © 1999-2008 Juraj Vidéky