## 28. december 2008

## SVÄTEJ RODINY JEŽIŠA, MÁRIE A JOZEFA, sviatok

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Kriste, odblesk Otca,
Panna, Božia Matka,
Jozef, strážca oboch,
zábezpeka sladká,

váš dom usmieva sa
kvetmi všetkých čností;
a pre nás je zasa
žriedlom nábožnosti.

Anjeli tu žasnú,
vidiac večné Slovo,
ako svojim sluhom
slúži pohotovo.

Ako hlava domu
slúži skromne ženích;
aj Mária slúži,
žije obom, pre nich.

Nad paláce skvie sa
váš dom plný krásy,
lebo odtiaľ ľudstvu
vzišlo slnko spásy.

Mária i Jozef,
proste Pána, Krista,
nech aj v našich domoch
vládne radosť čistá.

Chvála tebe, Kriste,
že nám dávaš nádej
skrz rodičov vzácnych
dôjsť do vlasti blahej. Amen.

PSALMÓDIA

Ant. 1 Ježišovi rodičia chodievali každý rok do Jeruzalema na veľkonočné sviatky.

Žalm 63, 2-9
Túžba duše za Bohom *

Bdie pre Boha, kto zavrhuje skutky tmy.

Bože, ty si môj Boh, *
už od úsvitu sa viniem k tebe.

Za tebou prahne moja duša, *
za tebou túži moje telo;
ako vyschnutá, pustá zem bez vody, †
tak ťa túžim uzrieť vo svätyni *
a vidieť tvoju moc a slávu.
Veď tvoja milosť je lepšia než život; *
moje pery budú ťa oslavovať.

Celý život ťa chcem velebiť *
a v tvojom mene dvíhať svoje ruky k modlitbe.
Sťa na bohatej hostine sa nasýti moja duša *
a moje ústa ťa budú chváliť jasavými perami.
Na svojom lôžku myslím na teba, *
o tebe rozjímam hneď za rána.
Lebo ty si mi pomáhal *
a pod ochranou tvojich krídel budem plesať.

Moja duša sa vinie k tebe, *
ujímaš sa ma svojou pravicou.

Ant. 1 Ježišovi rodičia chodievali každý rok do Jeruzalema na veľkonočné sviatky.

Ant. 2 Chlapec rástol a mocnel, plný múdrosti, a Božia milosť bola na ňom.

Chválospev
Všetko tvorstvo nech chváli Pána *
Dan 3, 57-87. 56
Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *
chváľte a vyvyšujte ho naveky.
Velebte Pána, nebesia; *
velebte Pána, jeho anjeli.
Velebte Pána, všetky vody nad nebesami; *
nech Pána velebia všetky jeho mocnosti.
Velebte Pána, slnko a mesiac; *
velebte Pána, hviezdy na nebi.

Velebte Pána, dážď i rosa; *
veleb Pána, každý vietor.
Velebte Pána, oheň a páľava; *
velebte Pána, chlad a horúčosť.
Velebte Pána, rosa a srieň; *
velebte Pána, mráz a zima.
Velebte Pána, ľad a sneh; *
velebte Pána, noci a dni.
Velebte Pána, svetlo a tma; *
velebte Pána, blesky a oblaky.

Nech Pána velebí zem; *
nech ho chváli a oslavuje naveky.

Velebte Pána, vrchy a kopce; *
velebte Pána, všetky rastliny na zemi.
Velebte Pána, moria a rieky; *
velebte Pána, pramene.
Velebte Pána, veľryby a všetko, čo sa hýbe vo vodách; *
velebte Pána, všetky nebeské vtáky.
Velebte Pána, všetka zver a dobytok; *
velebte Pána, synovia človeka.

Veleb Pána, Izrael; *
chváľte a vyvyšujte ho naveky.
Velebte Pána, vy, jeho kňazi; *
velebte Pána, jeho služobníci.
Velebte Pána, duchovia a duše spravodlivých; *
velebte Pána, svätí a pokorní srdcom.
Velebte Pána, Ananiáš, Azariáš a Mízael; *
chváľte a vyvyšujte ho naveky.

Velebme Otca i Syna so Svätým Duchom; *
chváľme a vyvyšujme ho naveky.
Požehnaný si, Pane, na nebeskej oblohe; *
hoden chvály a slávy naveky.

(Na konci tohto chválospevu sa nehovorí Sláva Otcu.)

Ant. 2 Chlapec rástol a mocnel, plný múdrosti, a Božia milosť bola na ňom.

Ant. 3 Jeho otec a matka divili sa tomu, čo sa o ňom hovorilo.

Žalm 149
Plesanie svätých *

Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *
jeho chvála nech znie v zhromaždení svätých.
Nech sa teší Izrael zo svojho Stvoriteľa, *
synovia Siona nech jasajú nad svojím kráľom.
Nech oslavujú jeho meno tancom, *
nech mu hrajú na bubne a na citare.
Lebo Pán miluje svoj ľud *
a tichých venčí víťazstvom.

Nech svätí jasajú v sláve, *
nech sa veselia na svojich lôžkach.
Oslavu Boha nech majú na perách *
a v rukách meč dvojsečný,
aby sa pomstili na pohanoch *
a potrestali národy,
aby ich kráľom nasadili putá *
a ich veľmožom železné okovy
a aby ich súdili podľa písaného práva. *
Všetkým jeho svätým to bude na slávu.

Ant. 3 Jeho otec a matka divili sa tomu, čo sa o ňom hovorilo.

KRÁTKE ČÍTANIE

Dt 5, 16
Cti svojho otca a matku, ako ti prikázal Pán, tvoj Boh, aby si dlho žil a dobre ti bolo v krajine, ktorú ti dá Pán, tvoj Boh.

KRÁTKE RESPONZÓRIUM
R. Kriste, Syn živého Boha, * Zmiluj sa nad nami. Kriste.
V. Ty si bol poslušný Márii a Jozefovi. * Zmiluj sa nad nami. Sláva Otcu. Kriste.

Ant. na Benediktus: Jeho otec a matka divili sa tomu, čo sa o ňom hovorilo. Aleluja.

PROSBY
Klaňajme sa Synovi živého Boha, ktorý sa stal synom ľudskej rodiny, a prosme ho:
Poslušný Ježišu, posväť nás.

Ježišu, večné Slovo Otca, ty si sa podriaďoval Márii a Jozefovi;
— nauč nás pravej pokore.
Ježišu, náš Učiteľ, tvoja matka zachovávala tvoje činy a slová vo svojom srdci;
— daj, nech počúvame tvoje slovo a zachovávame ho v srdci čistom a dobrom.
Kriste, ty si tvorca sveta a dal si sa volať synom tesára;
— nauč nás svedomite pracovať.
Ježišu, ty si sa v nazaretskej rodine vzmáhal v múdrosti, veku a bol si v obľube u Boha i u ľudí;
— daj, aby sme vierou a láskou stále rástli v tebe, veď ty si naša Hlava.

Otče náš.

MODLITBA
Nebeský Otče, ty si nám dal Svätú rodinu ako žiarivý vzor; láskavo dopraj, aby sme ju nasledovali vo vzájomnej láske a v rodinných čnostiach, a tak dosiahli večnú blaženosť v tvojom nebeskom domove. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:44.
www.breviar.sk © 1999-2008 Juraj Vidéky