## 14. august 2008

## Sv. Maximiliána Kolbeho, kňaza a mučeníka, spomienka

Maximilián Mária Kolbe sa narodil 8. januára 1894 v Poľsku. Ako mladík vstúpil do rehole konventuálnych františkánov a roku 1918 ho v Ríme vysvätili za kňaza. Zapálený synovskou oddanosťou Bohorodičke Panne Márii založil nábožné združenie, ktoré sa volalo Rytierstvo Nepoškvrnenej Márie a rozšíril ho široko–ďaleko tak vo vlasti, ako aj v iných krajinách. Odišiel ako misionár do Japonska, kde sa za pomoci a pod ochranou Nepoškvrnenej Panny usiloval šíriť kresťanskú vieru. Keď sa potom vrátil do Poľska, musel počas hroznej druhej svetovej vojny podstúpiť mnohé útrapy, až napokon v Osvienčime pri Krakove 14. augusta 1941 zavŕšil ako obeť lásky svoj život bohatý na hrdinské skutky.

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Slávime deň, keď víťazný boj skončil
šľachetný vodca, dobrotivý otec,
veď kto pred svetom vieru nezatají,
má svoj trón v raji.

Pochvalne viedol duše, vyučoval
viac príkladom než rečou, múdrym slovom,
bez ľudských chvál, bo vzal si za úlohu
páčiť sa Bohu.

Teraz ho všetci prosme nástojčivo,
nech dobrotivo ujme sa nás krehkých,
bo s takým vodcom do rajského mesta
istá je cesta.

Len Bohu patrí všetka moc a pocta,
večitá česť a sláva na výsostiach,
veď jeho vôľu aj svet hmoty, ducha
úslužne slúcha. Amen.

PSALMÓDIA

Ant. 1 Slávne veci sa hovoria o tebe, mesto Božie.

Žalm 87
Jeruzalem, matka všetkých národov *

Jeruzalem, ktorý je hore, to je tá slobodná, ktorá je našou matkou. (Gal 4, 26)

Základy má na posvätných vrchoch; †
brány Siona miluje Pán *
nad všetky stany Jakuba.

Slávne veci sa hovoria o tebe, *
mesto Božie.
Rahab a Babylon pripočítam k tým, čo ma poznajú; †
Filištínci, Týrčania a Etiópčania: *
tí všetci sa tam zrodili.
A o Sione sa bude hovoriť:
„Ten i tamten sa na ňom narodil *
a sám Najvyšší mu dal pevné základy.“

Pán zaznačí do knihy národov: *
„Títo sa tam zrodili.“
A spievajú ako pri tanci: *
„V tebe sú všetky moje pramene.“

Ant. 1 Slávne veci sa hovoria o tebe, mesto Božie.

Ant. 2 Pán prichádza so všetkou mocou; odmenu víťaza nesie so sebou.

Chválospev
Dobrý pastier: Boh najvyšší a najmúdrejší *
Iz 40, 10-17
Hľa, prídem čoskoro a moja odplata so mnou. (Zjv 22, 12)

Hľa, Pán Boh prichádza so všetkou mocou *
a jeho ruka bude vládnuť.
Odmenu víťaza nesie so sebou *
a jeho trofeje idú pred ním.
Ako pastier pasie svoju čriedu, †
do náručia berie baránky a kladie si ich do lona; *
starostlivo vedie ovce brezivé.

Kto odmeral vody priehrštím *
a dlaňou nebo obsiahol?
Kto vtesnal do merice prach zeme, *
na váhach vrchy odvážil a pahorky na vážkach?
Kto usmernil Pánovho ducha? *
Alebo ktorý poradca mu dával pokyny?
S kým sa radil, aby ho poúčal *
a naučil ceste spravodlivosti,
zveľadil jeho poznanie *
a ukázal mu cestu múdrosti?

Hľa, národy sú ako kvapka vo vedre †
a ako prášok na váhe zavážia; *
ostrovy sú ako nepatrný prach.
Libanon nestačí na podpálenie, *
všetka jeho zver nestačí na zápalnú obetu.
Pred ním sú národy, akoby neboli, *
za nič, za ničotu ich pokladá.

Ant. 2 Pán prichádza so všetkou mocou; odmenu víťaza nesie so sebou.

Ant. 3 Velebte Pána, nášho Boha, na jeho svätom vrchu sa mu klaňajte.

Žalm 99
Svätý je Pán, náš Boh *

Ty, ktorý si nad cherubmi, stal si sa jedným z nás a zmenil si nešťastný údel zeme. (Sv. Atanáz)

Pán kraľuje, traste sa národy; *
tróni nad cherubmi, chvej sa, zem.
Veľký je Pán na Sione *
a vyvýšený nad všetky národy.

Oslavujte jeho meno veľké a úžasné, *
lebo je sväté.
Mocný kráľ spravodlivosť miluje: †
ty si ustanovil, čo je správne, *
právo a spravodlivosť v Jakubovi ty vysluhuješ.

Velebte Pána, nášho Boha, †
a padnite k jeho nohám, *
lebo je svätý.

Mojžiš a Áron, jeho kňazi, *
a Samuel, ctiteľ jeho mena,
vzývali Pána a on ich vypočul, *
z oblačného stĺpa k nim hovoril.
A zachovávali jeho svedectvo *
a prikázania, ktoré im dal.

Pane, Bože náš, ty si ich vypočul, †
Bože, ty si bol k nim milostivý, *
no nenechal si bez trestu ich priestupky.

Velebte Pána, nášho Boha, †
na jeho svätom vrchu sa mu klaňajte, *
lebo svätý je Pán, Boh náš.

Ant. 3 Velebte Pána, nášho Boha, na jeho svätom vrchu sa mu klaňajte.

KRÁTKE ČÍTANIE

1 Pt 4, 10-11
Podľa toho, kto aký dar dostal, slúžte si navzájom ako dobrí správcovia mnohotvárnej Božej milosti. Keď niekto hovorí, tak len ako Božie slovo; keď niekto slúži, tak len z moci, ktorú uštedruje Boh, aby bol vo všetkom oslávený Boh skrze Ježiša Krista.

KRÁTKE RESPONZÓRIUM
R. Z celého srdca volám: * Pane, vyslyš ma. Z celého srdca.
V. Chcem zachovať tvoje ustanovenia. * Pane, vyslyš ma. Sláva Otcu. Z celého srdca.

Ant. na Benediktus: Nie vy budete hovoriť, ale Duch vášho Otca bude hovoriť vo vás.

PROSBY
Vzdávajme vďaky Bohu Otcovi, ktorý s láskou vedie a posilňuje svoj ľud, a radostne volajme:
Sláva ti, Bože, naveky.

Milostivý Otče, chválime ťa za tvoju lásku,
— že si nás obdivuhodne stvoril a ešte obdivuhodnejšie obnovil.
Na začiatku tohoto dňa vlej do našich sŕdc ochotu verne ti slúžiť,
— aby sme ťa oslavovali svojimi myšlienkami, slovami i skutkami.
Očisť nám srdce od každej zlej túžby,
— aby sme sa vždy usilovali plniť tvoju vôľu.
Otvor naše srdce pre potreby všetkých ľudí,
— aby im nikdy nechýbala naša bratská láska.

Otče náš.

MODLITBA
Všemohúci Bože, ty si naplnil svätého kňaza a mučeníka Maximiliána nevšednou láskou k Nepoškvrnenej Panne Márii a dal si mu silu, aby z lásky k nesmrteľným dušiam položil život za svojho blížneho; pokorne ťa prosíme, daj, aby sme na jeho príhovor neúnavne slúžili svojim bratom a sestrám na tvoju slávu a mali silu stať sa podobnými tvojmu Synovi aj obetovaním svojho života. O to ťa prosíme skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:41.
www.breviar.sk © 1999-2008 Juraj Vidéky