## 8. december 2008

## NEPOŠKVRNENÉ POČATIE PANNY MÁRIE, slávnosť

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Radostný, nový chválospev
nech našu vďačnosť spečatí,
keď Božiu Matku slávime
v nepoškvrnenom počatí.

Mária, sláva vesmíru,
ty, dcéra Svetla večného,
tvoj Syn ťa vopred uchránil
pred škvrnou hriechu každého.

Ty po Kristovi jediná
si čistá celkom, bez viny;
bo celý svet sa s Adamom
neposlušnosťou previnil.

Odbojnú hlavu Satana
nevinnou nohou potieraš;
jak Goliáša premohol
kamienok z praku pastiera.

Ty, holubica prekrásna,
pokorná, čistá, nevinná,
prinášaš sviežu ratolesť:
to milosť pre nás znamená.

Nech Otcu, Duchu Svätému
znie: „Sláva“ celou večnosťou
i tvojmu Synu, ktorý ťa
naplnil Božou milosťou. Amen.

PSALMÓDIA

Ant. 1 Prečistá Matka, ktorá nepoznala tieň poškvrny, smela nosiť Boha vo svojom živote.

Žalm 63, 2-9
Túžba duše za Bohom *

Bdie pre Boha, kto zavrhuje skutky tmy.

Bože, ty si môj Boh, *
už od úsvitu sa viniem k tebe.

Za tebou prahne moja duša, *
za tebou túži moje telo;
ako vyschnutá, pustá zem bez vody, †
tak ťa túžim uzrieť vo svätyni *
a vidieť tvoju moc a slávu.
Veď tvoja milosť je lepšia než život; *
moje pery budú ťa oslavovať.

Celý život ťa chcem velebiť *
a v tvojom mene dvíhať svoje ruky k modlitbe.
Sťa na bohatej hostine sa nasýti moja duša *
a moje ústa ťa budú chváliť jasavými perami.
Na svojom lôžku myslím na teba, *
o tebe rozjímam hneď za rána.
Lebo ty si mi pomáhal *
a pod ochranou tvojich krídel budem plesať.

Moja duša sa vinie k tebe, *
ujímaš sa ma svojou pravicou.

Ant. 1 Prečistá Matka, ktorá nepoznala tieň poškvrny, smela nosiť Boha vo svojom živote.

Ant. 2 Požehnaná si, Panna Mária, od Boha najvyššieho nad všetky ženy na zemi.

Chválospev
Všetko tvorstvo nech chváli Pána *
Dan 3, 57-87. 56
Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *
chváľte a vyvyšujte ho naveky.
Velebte Pána, nebesia; *
velebte Pána, jeho anjeli.
Velebte Pána, všetky vody nad nebesami; *
nech Pána velebia všetky jeho mocnosti.
Velebte Pána, slnko a mesiac; *
velebte Pána, hviezdy na nebi.

Velebte Pána, dážď i rosa; *
veleb Pána, každý vietor.
Velebte Pána, oheň a páľava; *
velebte Pána, chlad a horúčosť.
Velebte Pána, rosa a srieň; *
velebte Pána, mráz a zima.
Velebte Pána, ľad a sneh; *
velebte Pána, noci a dni.
Velebte Pána, svetlo a tma; *
velebte Pána, blesky a oblaky.

Nech Pána velebí zem; *
nech ho chváli a oslavuje naveky.

Velebte Pána, vrchy a kopce; *
velebte Pána, všetky rastliny na zemi.
Velebte Pána, moria a rieky; *
velebte Pána, pramene.
Velebte Pána, veľryby a všetko, čo sa hýbe vo vodách; *
velebte Pána, všetky nebeské vtáky.
Velebte Pána, všetka zver a dobytok; *
velebte Pána, synovia človeka.

Veleb Pána, Izrael; *
chváľte a vyvyšujte ho naveky.
Velebte Pána, vy, jeho kňazi; *
velebte Pána, jeho služobníci.
Velebte Pána, duchovia a duše spravodlivých; *
velebte Pána, svätí a pokorní srdcom.
Velebte Pána, Ananiáš, Azariáš a Mízael; *
chváľte a vyvyšujte ho naveky.

Velebme Otca i Syna so Svätým Duchom; *
chváľme a vyvyšujme ho naveky.
Požehnaný si, Pane, na nebeskej oblohe; *
hoden chvály a slávy naveky.

(Na konci tohto chválospevu sa nehovorí Sláva Otcu.)

Ant. 2 Požehnaná si, Panna Mária, od Boha najvyššieho nad všetky ženy na zemi.

Ant. 3 Tiahni nás, nepoškvrnená Panna; chceme ťa horlivo nasledovať v svätosti.

Žalm 149
Plesanie svätých *

Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *
jeho chvála nech znie v zhromaždení svätých.
Nech sa teší Izrael zo svojho Stvoriteľa, *
synovia Siona nech jasajú nad svojím kráľom.
Nech oslavujú jeho meno tancom, *
nech mu hrajú na bubne a na citare.
Lebo Pán miluje svoj ľud *
a tichých venčí víťazstvom.

Nech svätí jasajú v sláve, *
nech sa veselia na svojich lôžkach.
Oslavu Boha nech majú na perách *
a v rukách meč dvojsečný,
aby sa pomstili na pohanoch *
a potrestali národy,
aby ich kráľom nasadili putá *
a ich veľmožom železné okovy
a aby ich súdili podľa písaného práva. *
Všetkým jeho svätým to bude na slávu.

Ant. 3 Tiahni nás, nepoškvrnená Panna; chceme ťa horlivo nasledovať v svätosti.

KRÁTKE ČÍTANIE

Iz 43, 1
A teraz toto hovorí Pán, ten, čo ťa stvoril, Jakub, čo ťa stvárnil, Izrael: Neboj sa, veď som ťa vykúpil a zavolal som ťa po mene; si môj.

KRÁTKE RESPONZÓRIUM
R. Všemohúci Boh * Opásal ma silou. Všemohúci.
V. A moju cestu urobil nepoškvrnenou. * Opásal ma silou. Sláva Otcu. Všemohúci.

Ant. na Benediktus: Pán Boh povedal hadovi: Nepriateľstvo ustanovujem medzi tebou a ženou, medzi tvojím potomstvom a jej potomstvom; ona ti rozšliape hlavu. Aleluja.

PROSBY
Oslavujme nášho Spasiteľa, ktorý sa narodil z Panny Márie, a prosme ho:
Nech sa za nás prihovára tvoja matka, Pane.

Ježišu, Slnko spravodlivosti, pred tebou ako žiarivá zornica vzišla nepoškvrnená Panna;
— daj, nech stále žijeme vo svetle tvojho príchodu.
Spasiteľ sveta, ty si mocou svojho vykúpenia uchránil svoju matku pred poškvrnou hriechu;
— zachovaj nás čistých od hriechu.
Náš Vykupiteľ, ty si nepoškvrnenú Pannu Máriu urobil čistým príbytkom pre seba a stánkom Ducha Svätého;
— urob aj nás trvalým chrámom svojho Ducha.
Kráľ kráľov, ty si svoju matku vzal s dušou i telom k sebe do neba;
— daj, aby sme stále mysleli na to, čo je hore.

Otče náš.

MODLITBA
Svätý Bože, nepoškvrneným počatím Panny Márie pripravil si dôstojný príbytok svojmu Synovi a pre budúce zásluhy jeho smrti uchránil si ju od každého hriechu; prosíme ťa, daj, aby sme na jej orodovanie aj my prišli k tebe s čistým srdcom. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:43.
www.breviar.sk © 1999-2008 Juraj Vidéky