## 3. júl 2008

## Sv. Tomáša, apoštola, sviatok

Tomáš je z apoštolov známy zvlášť svojou nevierou, ktorá sa rozplynula pred vzkrieseným Kristom, a vyslovil veľkonočnú vieru Cirkvi: „Pán môj a Boh môj!“ O jeho živote nevieme nič isté, okrem toho, čo je v evanjeliu. Údajne hlásal evanjelium národom Indie. Od 6. storočia sa spomína slávnostné prenesenie jeho tela 3. júla do Edessy.

VEŠPERY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Nebesia, zvučte chválami,
zem, rozochvej sa radosťou!
Dnes apoštolov uctíme
ich výročitou slávnosťou.

Sudcovia sveta, pochodne
na odvrátenie tieňavy,
počujte prosby ctiteľov
a buďteže k nim láskaví!

Vy viete nebo zatvoriť
i strhnúť z neho závory,
nuž dajte, nech sa aj naše
väzenie hriechov otvorí!

Rozsudku vášmu podlieha
odmena abo pokuta;
kiež každý z nás čnosť pestuje
a od zlého sa odpúta!

Keď Kristus príde súdiť svet
a zavrieť časné dejiny,
nech naveky nás vovedie
do komnát šťastnej otčiny!

Sám Boh vám zveril blahozvesť
a skrz vás aj v nás prekvitá
kráľovstvo lásky, milosti,
nuž buď mu sláva večitá! Amen.

PSALMÓDIA

Ant. 1 Tomáš povedal: Pane, nevieme, kam ideš. Akože môžeme poznať cestu?! Ježiš mu odpovedal: Ja som cesta, pravda a život.

Žalm 116, 10-19
Vzdávanie vďaky v chráme *

Skrze Krista ustavične prinášajme Bohu obetu chvály. (Porov. Hebr 13, 15)

Dôveroval som, aj keď som povedal: *
„Som veľmi pokorený.“
V rozrušení som vyriekol: *
„Všetci ľudia klamú.“

Čím sa odvďačím Pánovi *
za všetko, čo mi dal?
Vezmem kalich spásy *
a budem vzývať meno Pánovo.

Pánovi splním svoje sľuby *
pred všetkým jeho ľudom.
V Pánových očiach má veľkú cenu *
smrť jeho svätých.

Pane, som tvoj sluha, *
som tvoj sluha a syn tvojej služobnice.
Ty si mi putá rozviazal: †
obetu chvály ti prinesiem *
a budem vzývať meno Pánovo.

Splním svoje sľuby Pánovi *
pred všetkým jeho ľudom
v nádvoriach domu Pánovho, *
uprostred teba, Jeruzalem.

Ant. 1 Tomáš povedal: Pane, nevieme, kam ideš. Akože môžeme poznať cestu?! Ježiš mu odpovedal: Ja som cesta, pravda a život.

Ant. 2 Tomáš, nazývaný Didymus, nebol s nimi, keď prišiel Ježiš. Ostatní učeníci hovorili: Videli sme Pána. Aleluja.

Žalm 126
V Bohu je radosť a nádej *

Ak máte účasť na utrpeniach, tak budete mať aj na úteche. (2 Kor 1, 7)

Keď Pán privádzal späť sionských zajatcov, *
boli sme ako vo snách.
Ústa sme mali plné radosti *
a jazyk plný plesania.

Vtedy sa hovorilo medzi pohanmi: *
„Veľké veci urobil s nimi Pán.“
Veľké veci urobil s nami Pán *
a máme z toho radosť.

Zmeň, Pane, naše zajatie *
ako potoky na juhu krajiny.
Tí, čo sejú v slzách, *
s jasotom budú žať.

Keď odchádzali, idúcky plakali *
a osivo niesli na siatie.
No keď sa vrátia, vrátia sa s jasotom *
a svoje snopy prinesú.

Ant. 2 Tomáš, nazývaný Didymus, nebol s nimi, keď prišiel Ježiš. Ostatní učeníci hovorili: Videli sme Pána. Aleluja.

Ant. 3 Vlož sem ruku, pozri si miesta po klincoch a nebuď neveriaci, ale veriaci. Aleluja.

Chválospev
O Bohu, Spasiteľovi *
Ef 1, 3-10
Nech je zvelebený Boh a Otec nášho Pána Ježiša Krista, *
ktorý nás v Kristovi požehnal všetkým nebeským duchovným požehnaním.

Veď v ňom si nás ešte pred stvorením sveta vyvolil, †
aby sme boli pred jeho tvárou *
svätí a nepoškvrnení v láske.

On nás podľa dobrotivého rozhodnutia svojej vôle predurčil, *
aby sme sa skrze Ježiša Krista stali jeho adoptovanými synmi

na chválu a slávu jeho milosti, *
ktorou nás obdaroval v milovanom Synovi.

V ňom máme vykúpenie skrze jeho krv, †
odpustenie hriechov *
podľa bohatstva jeho milosti,

ktorou nás štedro zahrnul †
vo všetkej múdrosti a rozumnosti, *
keď nám dal poznať tajomstvo svojej vôle podľa svojho dobrotivého rozhodnutia,

čo si v ňom predsavzal *
uskutočniť v plnosti času:
zjednotiť v Kristovi ako v hlave všetko, *
čo je na nebi aj čo je na zemi.

Ant. 3 Vlož sem ruku, pozri si miesta po klincoch a nebuď neveriaci, ale veriaci. Aleluja.

KRÁTKE ČÍTANIE

Ef 4, 11-13
Kristus ustanovil niektorých za apoštolov, niektorých za prorokov, iných za evanjelistov a iných za pastierov a učiteľov, aby pripravovali svätých na dielo služby, na budovanie Kristovho tela, kým nedospejeme všetci k jednote viery a poznania Božieho Syna, k zrelosti muža, k miere plného Kristovho veku.

KRÁTKE RESPONZÓRIUM
R. Zvestujte pohanom * Pánovu slávu. Zvestujte.
V. A jeho zázraky všetkým národom. * Pánovu slávu. Sláva Otcu. Zvestujte.

Ant. na Magnifikat: Vložil som svoje prsty do rán po klincoch a svoje ruky do jeho boku a povedal som: Pán môj a Boh môj. Aleluja.

PROSBY
Bratia (a sestry), postavení na základe apoštolov prosme všemohúceho Otca za jeho svätý ľud:
Pamätaj, Otče, na svoju Cirkev.

Otče, ty si chcel, aby sa tvoj vzkriesený Syn zjavil najprv apoštolom;
— daj, aby sme boli jeho svedkami až do končín zeme.
Ty si svojho Syna poslal na svet hlásať radostnú zvesť chudobným;
— daj, nech sa evanjelium ohlasuje všetkému stvoreniu.
Ty si svojho Syna poslal rozsievať semeno slova;
— pomôž nám, aby sme po namáhavom rozsievaní slova s radosťou zbierali jeho plody.
Ty si poslal svojho Syna, aby vlastnou krvou zmieril svet s tebou;
— daj, nech všetci spolupracujeme na tomto diele zmierenia.
Ty si svojho Syna v nebi posadil po svojej pravici;
— prijmi našich zosnulých do kráľovstva blaženosti.

Otče náš.

MODLITBA
Všemohúci Bože, s radosťou slávime sviatok svätého apoštola Tomáša, ktorý vyznal, že tvoj Syn je Pán a Boh; prosíme ťa, nech nás ustavične sprevádza ochrana tohto apoštola, aby sme vierou mali život v Ježišovom mene. Lebo on je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:40.
www.breviar.sk © 1999-2008 Juraj Vidéky