## 4. október 2008

## Sv. Františka Assiského, spomienka

Narodil sa roku 1182 v Assisi. V mladosti viedol ľahkomyseľný život. Potom sa obrátil, zriekol sa otcovského majetku a pevne sa pripútal k Bohu. Rozhodol sa pre chudobu, žil podľa evanjelia a všetkým ohlasoval Božiu lásku. Svojich nasledovníkov vychovával podľa pravidiel, ktoré schválila Svätá Stolica. Založil aj ženskú rehoľu a spoločenstvo kajúcnikov žijúcich vo svete a začal s hlásaním evanjelia medzi neveriacimi. Zomrel roku 1226.

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

V nebeskom zbore blažených
František slávou skveje sa,
výsadu nesie skromný mních:
kríž, rany Krista Ježiša.

Je medzi apoštolmi už
on, tichý, milý, chudobný,
ranami poznačený muž,
Kristovi v mukách podobný.

Túžil si mučeníkom byť,
kráčal si s krížom za Kristom;
Pána už môžeš velebiť
s víťazmi v šťastí nebeskom.

Iba krížom sa honosil,
odriekavo a čnostne žil;
tým slávu vyznavačov si
František právom zaslúžil.

Skvel sa vždy čistým životom,
pre Krista znášal osteň svoj
a získal svätou čistotou
spoločnosť v zbore panenskom.

Nech Otec, Svätý Oheň, Syn
pre Františkove rany nás
naplnia svetlom nebeským
a množstvom darov večných krás. Amen.

PSALMÓDIA

Ant. 1 Za rána zvestujeme tvoju dobrotu, Pane, a tvoju vernosť celú noc.

Žalm 92
Oslava Boha, Stvoriteľa *

Tu zaznieva chvála za činy jednorodeného Syna. (Sv. Atanáz)

Dobre je oslavovať Pána *
a ospevovať meno tvoje, Najvyšší;
za rána zvestovať tvoju dobrotu *
a tvoju vernosť celú noc
na desaťstrunovej harfe a na lutne, *
spevom a citarou.
Lebo tvoje počínanie, Pane, ma napĺňa radosťou *
a plesám nad dielami tvojich rúk.

Aké veľkolepé sú tvoje diela, Pane, *
a aké hlboké tvoje myšlienky!
Nerozumný človek to nevie *
a blázon to nechápe.
Hoci hriešnici rastú ako tráva *
a kadejakí zločinci prekvitajú,
večná záhuba ich predsa neminie; *
no ty, Pane, si najvyšší naveky.

Veď to, Pane, tvoji protivníci, †
veď to tvoji protivníci zahynú *
a rozprášení budú všetci zločinci.
Mne však dávaš silu, akú má byvol s rohami, *
mažeš ma žírnym olejom.
Moje oko hľadí zvrchu na nepriateľov, *
moje ucho počúva o osude tých, čo zlomyseľne povstali proti mne.

Spravodlivý sťa palma zakvitne *
a vyrastie sťa céder z Libanonu.
Tí, čo vyrastajú v dome Pánovom, *
v nádvoriach nášho Boha budú prekvitať.
Ešte aj v starobe budú prinášať ovocie, *
úrodní budú a plní sviežosti;
a tak zvestujú, že Pán, moje útočište, je spravodlivý *
a neprávosti v ňom niet.

Ant. 1 Za rána zvestujeme tvoju dobrotu, Pane, a tvoju vernosť celú noc.

Ant. 2 Vzdajte česť nášmu Bohu.

Chválospev
Božie dobrodenia ľudu *
Dt 32, 1-12
Koľko ráz som chcel zhromaždiť tvoje deti, ako sliepka zhromažďuje svoje kuriatka pod krídla. (Mt 23, 37)

Počujte, nebesia, budem hovoriť; *
zem nech načúva slová mojich úst.
Nech prší ako dážď moja náuka, *
nech padajú ako rosa moje výroky,
ako dážď na rastliny, *
ako kvapky na trávnik;
lebo budem vzývať meno Pánovo: *
vzdajte česť nášmu Bohu.

On je skala, jeho diela sú dokonalé, *
lebo sú spravodlivé všetky jeho cesty.
Boh je verný a niet v ňom neprávosti, *
spravodlivý je a priamy.

Zhrešili proti nemu odrodilí synovia svojou špinavosťou; *
pokolenie podlé a zvrátené.
Takto sa odplácate Pánovi, *
ľud hlúpy a nerozumný?
Nie je on tvoj otec, ktorý si ťa vybral, *
ktorý ťa utvoril a upevnil?

Spomeň si na dávne dni, *
rozmýšľaj o všetkých pokoleniach;
opýtaj sa svojho otca a on ti dosvedčí *
i tvojich starcov a povedia ti.

Keď Najvyšší vymedzoval národy, *
keď oddeľoval Adamových synov,
národom určil hranice *
podľa počtu synov Izraela;
Pánovým podielom je totiž jeho ľud, *
Jakub jeho dedičným údelom.

Našiel ho v pustej krajine, *
na mieste hrôzy a uprostred zavýjania púšte;
ujal sa ho a dával naň pozor *
a strážil ho ako zrenicu svojho oka.
Ako keď orol durí k letu svoje mláďatá *
a krúži nad nimi,
tak rozprestiera svoje krídla a zachytáva ho *
a nesie ho na svojich perutiach.
Pán sám bol jeho vodcom *
a nepomáhal mu nijaký cudzí boh.

Ant. 2 Vzdajte česť nášmu Bohu.

Ant. 3 Pane, aké vznešené je tvoje meno na celej zemi!

Žalm 8
Velebnosť Boha a dôstojnosť človeka *

Všetko mu položil pod nohy a jeho ustanovil nad všetkým za hlavu Cirkvi. (Ef 1, 22)

Pane, náš Vládca, *
aké vznešené je tvoje meno na celej zemi!

Tvoja veleba sa vznáša *
nad nebesia.
Z úst nemluvniat a dojčeniec †
pripravil si si chválu naprotiveň svojim nepriateľom, *
aby si umlčal pomstivého nepriateľa.

Keď hľadím na nebesia, dielo tvojich rúk, *
na mesiac a na hviezdy, ktoré si ty stvoril:
čože je človek, že naň pamätáš, *
a syn človeka, že sa ho ujímaš?

Stvoril si ho len o niečo menšieho od anjelov, †
slávou a cťou si ho ovenčil *
a ustanovil si ho za vládcu nad dielami tvojich rúk.

Všetko si mu položil pod nohy: †
ovce a všetok domáci statok *
aj všetku poľnú zver,
vtáctvo pod oblohou a ryby v mori *
i všetko, čo sa hýbe po dne morskom.

Pane, náš Vládca, *
aké vznešené je tvoje meno na celej zemi!

Ant. 3 Pane, aké vznešené je tvoje meno na celej zemi!

KRÁTKE ČÍTANIE

Rim 12, 14-16a
Žehnajte tých, čo vás prenasledujú — žehnajte a nepreklínajte! Radujte sa s radujúcimi, plačte s plačúcimi! Navzájom rovnako zmýšľajte; a nezmýšľajte vysoko, ale prikláňajte sa k nízkym.

KRÁTKE RESPONZÓRIUM
R. Jasať budú moje pery, * Keď ti zaspievam. Jasať.
V. Môj jazyk bude rozprávať o tvojej spravodlivosti. * Keď ti zaspievam. Sláva Otcu. Jasať.

Ant. na Benediktus: František, chudobný a pokorný na zemi, do neba vchádza bohatý a vítajú ho nebeskými hymnami.

PROSBY
Oslavujme Kristovu dobrotu a múdrosť, lebo nám dáva bratov a sestry, aby sme v nich, najmä v trpiacich, videli a milovali jeho samého. Naliehavo ho prosme:
Pane, zdokonaľuj nás v láske.

Hneď za rána oslavujeme tvoje zmŕtvychvstanie
— a všetkým vyprosujeme dobrodenie tvojho vykúpenia.
Pane, pomáhaj nám dnes svedčiť o tebe
— a skrze teba prinášať svätú obetu, príjemnú Otcovi.
Daj, nech vo všetkých ľuďoch poznávame tvoj obraz
— a nech ti v nich slúžime.
Kriste, ty si pravý vinič a my sme jeho ratolesti;
— daj, nech ostávame v tebe, aby sme prinášali veľa ovocia, a tak oslavovali Boha Otca.

Otče náš.

MODLITBA
Bože, otec chudobných, svätému Františkovi si dal milosť, že sa chudobou a pokorou stal podobným Kristovi; daj, aby sme aj my podľa jeho príkladu nasledovali tvojho Syna a v láske a radosti sa zjednocovali s tebou. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:42.
www.breviar.sk © 1999-2008 Juraj Vidéky