## 17. júl 2008

## Sv. Andreja-Svorada a Benedikta, pustovníkov, ľubovoľná spomienka
(v Nitrianskej diecéze sviatok hlavných patrónov)

Andrej–Svorad viedol najprv pustovnícky život, neskôr v kláštore svätého Hypolita na vrchu Zobor neďaleko Nitry zložil do rúk opáta Filipa rehoľné sľuby podľa pravidiel svätého Benedikta. V túžbe po úplnej dokonalosti znova sa oddal pustovníckemu životu neďaleko Trenčína, kde okolo roku 1032 nábožne zomrel.

Vynikajúci príklad tohoto pustovníka nasledoval jeho žiak Benedikt. Svojho učiteľa prežil o tri roky. Roku 1035 ho zbojníci zabili a hodili do Váhu. Svätý pápež Gregor VII. oboch pustovníkov roku 1083 vyhlásil za svätých. Ich pozostatky sú uložené v spoločnom relikviári v katedrálnom kostole v Nitre a sú vo veľkej úcte.

VEŠPERY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

V zbožnom ducha zápale,
vrúcnou túžbou hnaní,
našli útul na skale
od hrúd odpútaní.

Kajúcny pás na bedrách
krotí tela zvody,
duch sa vznáša v modlitbách,
pôstom slávi hody.

Andrej čnosťou ožiaril
Nitru s celým krajom,
preto ho Boh obdaril
radosťou a rajom.

Neďaleko Trenčína
vytasená dýka
krutou rukou zhasína
život Beňadika.

Nájsť ho stálo námahu,
Boh však poslal vtáka
ukázať ho vo Váhu,
kde na pohreb čakal.

Teraz tíško spočíva,
pomôcť pohotový,
s kým sa kajal za živa:
popri Svoradovi.

V prosbách sme im oddaní,
im sa zverujeme
aj my, k sláve pozvaní
z tejto tmavej zeme.

Česť a úcta Otcovi
nech sa všade vzdáva;
aj Duchu aj Synovi
rovnaká buď sláva. Amen.

PSALMÓDIA

Ant. 1 Blahoslavený Benedikt sa po smrti svojho učiteľa Andreja rozhodol bývať na tom istom mieste ako pustovník.

Žalm 132
Božie prisľúbenie Dávidovmu domu

Pán, Boh, mu dá trón jeho otca Dávida. (Lk 1, 32)

I *

Pane, pamätaj na Dávida *
a na jeho veľkú ochotu,
že prisahal Pánovi *
a mocnému Bohu Jakubovmu zložil sľub:

„Do príbytku svojho domu nevkročím, *
ani sa neuložím na svoje lôžko;
svojim očiam nedoprajem spánku *
ani svojim viečkam zdriemnutia,
kým nenájdem miesto pre Pána, *
príbytok pre mocného Jakubovho Boha.“

Počuli sme, že archa je v Efrate, *
a našli sme ju na jaarských nivách.
Vstúpme teda do Pánovho príbytku *
a padnime k podnožke jeho nôh.

Zaujmi, Pane, miesto svojho odpočinku, *
ty a archa tvojej všemoci.
Tvoji kňazi nech sa odejú do spravodlivosti *
a tvoji svätí nech plesajú.
Pre svojho služobníka Dávida *
neodmietaj tvár svojho pomazaného.

Ant. 1 Blahoslavený Benedikt sa po smrti svojho učiteľa Andreja rozhodol bývať na tom istom mieste ako pustovník.

Ant. 2 Po troch rokoch života prepadli ho zločinci, zavraždili ho a hodili ho do vody.

II *

Dávidovi sa Pán zaviazal prísahou; *
je pravdivá, nikdy ju neodvolá:
„Potomka z tvojho rodu *
posadím na tvoj trón.

Ak tvoji synovia dodržia moju zmluvu *
a moje príkazy, ktoré ich naučím,
aj ich synovia *
budú sedieť na tvojom tróne naveky.“

Lebo Pán si vyvolil Sion, *
želal si mať ho za svoj príbytok:
„To je miesto môjho odpočinku naveky; *
tu budem bývať, lebo som túžil za ním.

Štedro požehnám jeho komory, *
chlebom nasýtim jeho chudobných.
Jeho kňazov odejem do rúcha spásy *
a svätí budú plesať v radosti.

Tu Dávidovej moci dám vypučať, *
svojmu pomazanému pripravím svetlo.
Jeho nepriateľov hanbou zakryjem, *
no na jeho hlave zažiari diadém.“

Ant. 2 Po troch rokoch života prepadli ho zločinci, zavraždili ho a hodili ho do vody.

Ant. 3 Jeho telo strážil neporušené orol celý rok.

Chválospev
O Božom súde *
Zjv 11, 17-18; 12, 10b-12a
Vzdávame ti vďaky, *
Pane, Bože všemohúci,
ktorý si a ktorý si bol; *
že si sa ujal svojej veľkej moci a začal si kraľovať.

Národy sa rozhnevali, *
ale prišiel tvoj hnev a čas súdiť mŕtvych
a odmeniť tvojich služobníkov, prorokov a svätých *
a tých, čo sa boja tvojho mena, malých i veľkých.

Teraz nastala spása, moc a kráľovstvo nášho Boha *
a vláda jeho Pomazaného,
lebo bol zvrhnutý žalobca našich bratov, *
ktorý na nich dňom i nocou žaloval pred naším Bohom.

Ale oni nad ním zvíťazili pre Baránkovu krv †
a pre slovo svojho svedectva; *
a nemilovali svoj život až na smrť.
Preto radujte sa, nebesia, *
aj vy, čo v nich bývate.

Ant. 3 Jeho telo strážil neporušené orol celý rok.

KRÁTKE ČÍTANIE

1 Pt 3, 8-9
Buďte všetci jednomyseľní, súcitní, bratsky sa milujte! Buďte milosrdní a pokorní! Neodplácajte sa zlým za zlé alebo zlorečením za zlorečenie, ale naopak, žehnajte, lebo ste povolaní, aby ste dostali dedičstvo požehnania.

KRÁTKE RESPONZÓRIUM
R. Pán nás kŕmi * Jadrom pšeničným. Pán nás.
V. A sýti medom zo skaly. * Jadrom pšeničným. Sláva Otcu. Pán nás.

Ant. na Magnifikat: Svätí mužovia Andrej a Benedikt odpočívajú v bazilike svätého mučeníka Emeráma v tom istom hrobe. A tak ani hrob nerozdelil tých, ktorých spájalo spoločenstvo rovnakého života; nech sa za nás prihovárajú u Krista.

PROSBY
S oddaným srdcom vzývajme Krista, pastiera, pomocníka a tešiteľa svojho ľudu:
Vyslyš nás, láskavý Ježišu.

Buď zvelebený, Pane, že si nás povolal do svojej svätej Cirkvi:
— pomáhaj nám, aby sme jej boli vždy verní.
Ty si nášmu pápežovi M. zveril starosť o všetky cirkevné obce;
— daj mu neochvejnú vieru, živú nádej a starostlivú lásku.
Udeľ hriešnikom milosť obrátiť sa a tým, čo odpadli od viery, silu vrátiť sa;
— všetkým udeľ kajúcnosť a spásu.
Ty sám si zakúsil vyhnanstvo v cudzej krajine;
— pamätaj na tých, čo musia žiť ďaleko od svojej rodiny a vlasti.
Všetkým zosnulým, čo v teba dúfali,
— daruj večný pokoj.

Otče náš.

MODLITBA
Láskavý Bože, na tvoje vnuknutie svätý Andrej–Svorad a Benedikt sa odobrali do ticha samoty, aby ti modlitbou, prácou i mlčaním dokonalejšie slúžili; na ich orodovanie pomôž aj nám uprostred hluku tohto sveta započúvať sa do tvojho hlasu a dôsledne plniť tvoju vôľu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:40.
www.breviar.sk © 1999-2008 Juraj Vidéky