## 7. október 2008

## Ružencovej prebl. Panny Márie, spomienka

Túto spomienku zaviedol svätý pápež Pius V. vo výročný deň víťazstva kresťanov v námornej bitke pri Lepante (1571), ktoré sa pripisuje pomoci svätej Bohorodičky, lebo ju vzývali modlitbou ruženca. Dnešná oslava nabáda všetkých na rozjímanie o Kristových tajomstvách pod vedením preblahoslavenej Panny Márie, ktorá mala mimoriadnu účasť na vtelení, umučení a slávnom zmŕtvychvstaní Božieho Syna.

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Spievajme Panne vznešenej,
čo mala chvíle radostné,
tej, čo trpela bolestne
a má odmeny slávnostné.

Zdravas’ buď, plná radosti,
v počatí Syna, v návšteve,
v pôrode, obetovaní,
v nájdení – v šťastnom úsmeve.

Zdravas’ buď, plná bolesti:
krvou sa potí Syn, vzdychá;
s ním cítiš biče, tŕnie, kríž
i meč, čo srdce preniká.

Zdravas’ buď, matka Víťaza:
vstal z mŕtvych, vstúpil do neba,
Ducha nám zoslal, teba vzal
a korunoval, Kráľovná.

Národy, poďte, zbierajte
si ruže z týchto tajomstiev
a vite vence Márii,
tej Matke lásky prekrásnej.

Ježišu, z Panny zrodený,
sláva ti, Bože útechy;
Otcovi, Duchu Svätému
nech sa česť vzdáva naveky. Amen.

PSALMÓDIA

Ant. 1 Z Márie sa narodil Ježiš, nazývaný Kristus.

Žalm 85
Blízko je naša spása *

Boh požehnal zem, keď na ňu zostúpil náš Spasiteľ. (Origenes)

Pane, svojej krajine si preukázal milosť, *
Jakuba si zbavil poroby.
Svojmu ľudu si odpustil vinu *
a zakryl si všetky jeho hriechy.
Všetok hnev si v sebe potlačil *
a zmiernil svoje rozhorčenie.

Obnov nás, Bože, naša spása, *
a odvráť od nás svoj hnev.
Vari sa chceš hnevať na nás naveky *
a z pokolenia na pokolenie svoj hnev prenášať?
Či sa k nám nevrátiš a neoživíš nás, *
aby sa tvoj ľud mohol v tebe radovať?
Ukáž nám, Pane, svoje milosrdenstvo *
a daj nám svoju spásu.

Budem počúvať, čo povie Pán, Boh; †
on ohlási pokoj svojmu ľudu a svojim svätým *
a tým, čo sa k nemu obracajú úprimne.
Naozaj: blízko je spása tým, čo sa ho boja, *
a jeho sláva bude prebývať v našej krajine.
Milosrdenstvo a vernosť sa stretnú navzájom, *
spravodlivosť a pokoj sa pobozkajú.
Vernosť vyrastie zo zeme, *
spravodlivosť zhliadne z neba.

Veď Pán dá požehnanie *
a svoje plody vydá naša zem.
Pred ním bude kráčať spravodlivosť *
a po stopách jeho krokov spása.

Ant. 1 Z Márie sa narodil Ježiš, nazývaný Kristus.

Ant. 2 S tebou, Matka, velebíme Pána, ktorý ti nás dal za synov, keď umieral na kríži.

Chválospev
Hymnus po víťazstve nad nepriateľmi *
Iz 26, 1-4. 7-9. 12
Mesto malo hradby s dvanástimi bránami. (Porov. Zjv 21, 12)

Pevné mesto máme, v ňom sa zachránime; *
Pán ho obohnal valom a hradbami.
Otvorte brány, nech vstúpi spravodlivý ľud, *
ľud, ktorý zachováva vernosť.

Má ducha pevného; †
zaistíš mu pokoj, *
veď dúfa v teba.
Dúfajte v Pána stále, *
lebo Pán je skala naveky.

Chodník spravodlivého je priamy; *
ty vyrovnávaš cestu spravodlivého.
Na ceste tvojich ustanovení sme dúfali v teba, Pane, *
tvoje meno a spomienka na teba je túžbou duše.
Moja duša túži po tebe za noci, *
môj duch ťa hľadá v mojom srdci.
Keď tvoje ustanovenia zažiaria na zemi, *
obyvatelia zeme sa naučia spravodlivosti.

Pane, ty nám daruješ pokoj; *
veď všetky naše diela si nám ty urobil.

Ant. 2 S tebou, Matka, velebíme Pána, ktorý ti nás dal za synov, keď umieral na kríži.

Ant. 3 Panna Mária je vyvýšená nad chóry anjelov a na hlave má veniec z dvanástich hviezd.

Ak sa nasledujúci žalm použil na invitatórium, berie sa žalm 95.

Žalm 67
Zvelebujte Pána, všetky národy *

Nech je vám známe, že sa táto Božia spása posiela pohanom. (Sk 28, 28)

Bože, buď nám milostivý a žehnaj nás; *
a tvoja tvár nech žiari nad nami,
aby sa tvoja cesta stala známou na zemi *
a tvoja spása medzi všetkými národmi.

Bože, nech ťa velebia národy, *
nech ťa velebia všetky národy.
Nech sa tešia a jasajú národy, †
že spravodlivo súdiš ľudí *
a spravuješ národy na zemi.

Bože, nech ťa velebia národy, *
nech ťa velebia všetky národy.
Zem vydala svoj plod; *
nech nás požehná Boh, náš Boh;
nech nás Boh požehná *
a nech si ho ctia všetky končiny zeme.

Ant. 3 Panna Mária je vyvýšená nad chóry anjelov a na hlave má veniec z dvanástich hviezd.

KRÁTKE ČÍTANIE

Porov. Iz 61, 10
Radosťou jasám v Pánovi, duša mi plesá v mojom Bohu, pretože ma zaodial rúchom spásy, zahalil ma plášťom spravodlivosti ako nevestu okrášlenú šperkami.

KRÁTKE RESPONZÓRIUM
R. Zdravas’, Mária, milosti plná, * Pán s tebou. Zdravas’.
V. Požehnaná si medzi ženami a požehnaný je plod tvojho života. * Pán s tebou. Sláva Otcu. Zdravas’.

Ant. na Benediktus: Blahoslavená Matka, neporušená Panna, vznešená Kráľovná sveta, nech pocítia tvoju pomoc všetci, čo slávia tvoj svätý sviatok.

PROSBY
Klaňajme sa Kristovi, ktorý si vlastnou krvou získal nový ľud, a pokorne ho prosme:
Pamätaj, Pane, na svoj ľud.

Náš Kráľ a Vykupiteľ, počuj svoju Cirkev, ako ťa na začiatku tohoto dňa chváli,
— a uč ju bez prestania oslavovať tvoju velebnosť.
Ježišu, naša nádej a sila, v teba dúfame;
— nech nie sme zahanbení naveky.
Pozri na našu slabosť a ponáhľaj sa nám pomáhať,
— veď bez teba nemôžeme urobiť nič dobré.
Pamätaj na chudobných, chorých a opustených,
— aby im nový deň nebol bremenom, ale útechou a radosťou.

Otče náš.

MODLITBA
Všemohúci Bože, z anjelovho zvestovania vieme, že tvoj Syn Ježiš Kristus sa stal človekom; prosíme ťa, na orodovanie preblahoslavenej Panny Márie vlej nám do duše svoju milosť, aby nás jeho umučenie a kríž priviedli k slávnemu vzkrieseniu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:42.
www.breviar.sk © 1999-2008 Juraj Vidéky