## 30. máj 2008

## NAJSVÄTEJŠIEHO SRDCA JEŽIŠOVHO, slávnosť

MODLITBA POPOLUDNÍ

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Z Božej milosti tretí raz
chválime v dennom období
pravého Boha jedného
a v jednom zas tri osoby.

Peter nás učí poznávať
znak spásy v tejto hodine.
Chráňme si Božie tajomstvo
a majme srdce nevinné.

Spievajme srdcom, ústami,
držme sa apoštolských rúk,
aby nás mocou Kristovou
chránili ako nežný puk.

Sláva buď večná Otcovi,
jeho milému Synovi
i Duchu Tešiteľovi,
čo všetko v láske obnoví. Amen.

PSALMÓDIA

Ant. Jeden z vojakov kopijou prebodol Ježišovi bok a hneď vyšla krv a voda.

Žalm 126
V Bohu je radosť a nádej *

Ak máte účasť na utrpeniach, tak budete mať aj na úteche. (2 Kor 1, 7)

Keď Pán privádzal späť sionských zajatcov, *
boli sme ako vo snách.
Ústa sme mali plné radosti *
a jazyk plný plesania.

Vtedy sa hovorilo medzi pohanmi: *
„Veľké veci urobil s nimi Pán.“
Veľké veci urobil s nami Pán *
a máme z toho radosť.

Zmeň, Pane, naše zajatie *
ako potoky na juhu krajiny.
Tí, čo sejú v slzách, *
s jasotom budú žať.

Keď odchádzali, idúcky plakali *
a osivo niesli na siatie.
No keď sa vrátia, vrátia sa s jasotom *
a svoje snopy prinesú.

Žalm 127
Bez Pána je márna námaha *

Ste Božia stavba. (Porov. 1 Kor 3, 9)

Ak Pán nestavia dom, *
márne sa namáhajú tí, čo ho stavajú.
Ak Pán nestráži mesto, *
nadarmo bdejú jeho strážcovia.

Zbytočne vstávate pred svitaním †
a líhate si neskoro v noci, vy, čo jete ťažko zarobený chlieb; *
lebo on dáva svojim miláčkom spánok.

Hľa, Pánovým dedičným darom sú synovia, *
jeho odmenou je plod lona.
Čím sú bojovníkovi šípy v ruke, *
tým sú vám synovia z mladých liet.

Blažený muž, ktorý si nimi tulec naplnil: *
neutrpí hanbu, keď bude rokovať s nepriateľmi v bráne.

Žalm 128
Rodinný pokoj v Pánovi

„Nech ťa žehná Pán zo Siona“, to znamená: zo svojej Cirkvi. (Arnobius)

Blažený každý, čo sa bojí Pána *
a kráča po jeho cestách.

Budeš jesť z práce svojich rúk; *
budeš šťastný a budeš sa mať dobre.
Tvoja manželka je ako plodonosný vinič *
vnútri tvojho domu.
Tvoji synovia sú ako mládniky olivy *
okolo tvojho stola.

Veru, tak bude požehnaný muž, *
ktorý sa bojí Pána.
Nech ťa žehná Pán zo Siona, *
aby si videl šťastie Jeruzalema po všetky dni svojho života,
aby si videl synov svojich synov. *
Pokoj nad Izraelom!

Ant. Jeden z vojakov kopijou prebodol Ježišovi bok a hneď vyšla krv a voda.

KRÁTKE ČÍTANIE

Rim 5, 8-9
Boh dokazuje svoju lásku k nám tým, že Kristus zomrel za naše hriechy, keď sme boli ešte hriešnici. Tým skôr sa teda skrze neho zachránime od hnevu teraz, keď sme už ospravedlnení jeho krvou.
V. Bol prebodnutý pre naše neprávosti.
R. Jeho rany nás uzdravili.

Modlime sa.
Všemohúci Bože, oslavujeme Srdce tvojho milovaného Syna a pripomíname si veľké dobrodenia jeho lásky k nám; prosíme ťa, daj, aby sme z tohto prameňa milosti čerpali prehojné nebeské dary. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:39.
www.breviar.sk © 1999-2008 Juraj Vidéky