## 5. júl 2008

## SV. CYRILA A METODA, SLOVANSKÝCH VIEROZVESTOV, APOŠTOLOV, slávnosť

Cyril (predtým Konštantín) sa narodil v Solúne. V Carihrade dostal vynikajúce vzdelanie. Spolu s bratom Metodom prijal misiu zveľadiť katolícku vieru a zriadiť cirkevnú provinciu u Slovanov na Veľkej Morave. Svätí bratia preložili do staroslovienčiny Sväté písmo a liturgické knihy. Zaznačili ich písmom, ktoré vynašiel Cyril. Pozvali ich do Ríma, aby podali správu o svojej apoštolskej činnosti. Hadrián II. potvrdil sloviensku reč za liturgickú. Cyril prijal v Ríme mníšske rúcho a tam aj zomrel 14. februára 869. Metoda vysvätili za biskupa a pôsobil najprv v Panónii, potom ako arcibiskup a apoštolský legát pro fide na Veľkej Morave. Veľa si vytrpel od neprajníkov, ale rímski pápeži ho podporovali. Zomrel 6. apríla 885.

Pápež Ján Pavol II. vyhlásil svätých bratov Cyrila a Metoda za spolupatrónov Európy 31. decembra r. 1980.

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Ó krásne svetlá otčiny,
slovanským kmeňom milené,
vás, bratia, pozdravujeme
a piesňou chváliť ideme.

Rím s veľkou poctou vítal vás
jak matka synov v náručí,
a vencom úcty zdobil vás
a novú moc vám poručil.

Do našich krajín vyšli ste
vniesť Krista, svetlom preniknúť,
jasom naplniť nebeským
tých, ktorých oslepoval blud.

A srdcia hriechov zbavené
horlivosť svätá zachváti
a bezútešné bodliaky
na kvety čnosti obráti.

Teraz už z rajskej otčiny
zhliadnite na ľud vo svete;
nech živá viera planie v nás,
dedičstvo vaše presväté.

Buď sláva svätej Trojici;
nech ona povzbudzuje nás
ísť vašou cestou vznešenou
a získať dary večných krás. Amen.

PSALMÓDIA

Ant. 1 Oni sú dvaja milosrdní mužovia, čo stoja pred Pánom a veľa sa modlia za celé sväté mesto.

Žalm 63, 2-9
Túžba duše za Bohom *

Bdie pre Boha, kto zavrhuje skutky tmy.

Bože, ty si môj Boh, *
už od úsvitu sa viniem k tebe.

Za tebou prahne moja duša, *
za tebou túži moje telo;
ako vyschnutá, pustá zem bez vody, †
tak ťa túžim uzrieť vo svätyni *
a vidieť tvoju moc a slávu.
Veď tvoja milosť je lepšia než život; *
moje pery budú ťa oslavovať.

Celý život ťa chcem velebiť *
a v tvojom mene dvíhať svoje ruky k modlitbe.
Sťa na bohatej hostine sa nasýti moja duša *
a moje ústa ťa budú chváliť jasavými perami.
Na svojom lôžku myslím na teba, *
o tebe rozjímam hneď za rána.
Lebo ty si mi pomáhal *
a pod ochranou tvojich krídel budem plesať.

Moja duša sa vinie k tebe, *
ujímaš sa ma svojou pravicou.

Ant. 1 Oni sú dvaja milosrdní mužovia, čo stoja pred Pánom a veľa sa modlia za celé sväté mesto.

Ant. 2 Oni sú dve olivy a dva svietniky, čo svietia pred Pánom, Panovníkom celej zeme.

Chválospev
Všetko tvorstvo nech chváli Pána *
Dan 3, 57-87. 56
Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *
chváľte a vyvyšujte ho naveky.
Velebte Pána, nebesia; *
velebte Pána, jeho anjeli.
Velebte Pána, všetky vody nad nebesami; *
nech Pána velebia všetky jeho mocnosti.
Velebte Pána, slnko a mesiac; *
velebte Pána, hviezdy na nebi.

Velebte Pána, dážď i rosa; *
veleb Pána, každý vietor.
Velebte Pána, oheň a páľava; *
velebte Pána, chlad a horúčosť.
Velebte Pána, rosa a srieň; *
velebte Pána, mráz a zima.
Velebte Pána, ľad a sneh; *
velebte Pána, noci a dni.
Velebte Pána, svetlo a tma; *
velebte Pána, blesky a oblaky.

Nech Pána velebí zem; *
nech ho chváli a oslavuje naveky.

Velebte Pána, vrchy a kopce; *
velebte Pána, všetky rastliny na zemi.
Velebte Pána, moria a rieky; *
velebte Pána, pramene.
Velebte Pána, veľryby a všetko, čo sa hýbe vo vodách; *
velebte Pána, všetky nebeské vtáky.
Velebte Pána, všetka zver a dobytok; *
velebte Pána, synovia človeka.

Veleb Pána, Izrael; *
chváľte a vyvyšujte ho naveky.
Velebte Pána, vy, jeho kňazi; *
velebte Pána, jeho služobníci.
Velebte Pána, duchovia a duše spravodlivých; *
velebte Pána, svätí a pokorní srdcom.
Velebte Pána, Ananiáš, Azariáš a Mízael; *
chváľte a vyvyšujte ho naveky.

Velebme Otca i Syna so Svätým Duchom; *
chváľme a vyvyšujme ho naveky.
Požehnaný si, Pane, na nebeskej oblohe; *
hoden chvály a slávy naveky.

(Na konci tohto chválospevu sa nehovorí Sláva Otcu.)

Ant. 2 Oni sú dve olivy a dva svietniky, čo svietia pred Pánom, Panovníkom celej zeme.

Ant. 3 Oni dosiahli slávu u svojich súčasníkov, už za ich života ich chválili.

Žalm 149
Plesanie svätých *

Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *
jeho chvála nech znie v zhromaždení svätých.
Nech sa teší Izrael zo svojho Stvoriteľa, *
synovia Siona nech jasajú nad svojím kráľom.
Nech oslavujú jeho meno tancom, *
nech mu hrajú na bubne a na citare.
Lebo Pán miluje svoj ľud *
a tichých venčí víťazstvom.

Nech svätí jasajú v sláve, *
nech sa veselia na svojich lôžkach.
Oslavu Boha nech majú na perách *
a v rukách meč dvojsečný,
aby sa pomstili na pohanoch *
a potrestali národy,
aby ich kráľom nasadili putá *
a ich veľmožom železné okovy
a aby ich súdili podľa písaného práva. *
Všetkým jeho svätým to bude na slávu.

Ant. 3 Oni dosiahli slávu u svojich súčasníkov, už za ich života ich chválili.

KRÁTKE ČÍTANIE

Hebr 13, 7-9a
Pamätajte na svojich predstavených, ktorí vám hlásali Božie slovo. Dobre si všimnite, aký bol koniec ich života, a napodobňujte ich vieru. Ježiš Kristus je ten istý včera i dnes a naveky. Nedajte sa zviesť všelijakými a cudzími náukami.

KRÁTKE RESPONZÓRIUM
R. O múdrosti svätých * Rozprávajú národy. O múdrosti.
V. A ich chválu hlása zhromaždený ľud. * Rozprávajú národy. Sláva Otcu. O múdrosti.

Ant. na Benediktus: Vo svätosti a spravodlivosti slúžili Pánovi po všetky dni svojho života; preto ich Pán zaodial rúchom slávy.

PROSBY
Vďačne chváľme Krista, dobrého Pastiera, za nášho filozofa Cyrila a veľkňaza Metoda a pokorne prosme:
Pane, spravuj nás svojom mocnou pravicou.

Ty si múdrosťou a láskou svätého Cyrila a Metoda vychovával svoje duchovné stádo;
— zveľaď svoju Cirkev množstvom veriacich.
Ty si pred svojím umučením prosil Otca, aby všetci boli jedno;
— zjednoť v pravej viere všetky slovanské národy.
Ty si nám dal Pannu Máriu za matku; na jej príhovor udeľ chorým zdravie, zarmúteným útechu, hriešnikom odpustenie
— a všetkým pokoj a spásu.
Ty si nás všetkých pozval k dokonalej láske;
— na príhovor svätého Cyrila a Metoda daj nám pastierov podľa svojho srdca.
Ty si manna, čo zostupuje z neba, ty živíš Cirkev svojím telom a svojou krvou;
— daj, aby sme v sile tohoto pokrmu verne kráčali za tebou.

Otče náš.

MODLITBA
Všemohúci a večný Bože, ty si našim predkom poslal svätého Cyrila a Metoda, aby ich priviedli k pravej viere; prosíme ťa, pomáhaj nám, aby sme si verne zachovali dedičstvo otcov, statočne vyznávali svoju vieru a podľa nej aj žili. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:40.
www.breviar.sk © 1999-2008 Juraj Vidéky