## 5. máj 2008

## Pondelok, veľkonočné obdobie, 7. týždeň
3. týždeň žaltára

KOMPLETÓRIUM

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Ježišu, Vykupiteľ náš,
ty Slovo Otca večného;
bedlivo strážiš veriacich,
ty Svetlo Svetla božského.

Ty budíš deň a voláš noc,
Stvoriteľ sveta a náš Pán;
po denných prácach, námahách
pokojný spánok daruj nám.

Ty lámeš putá diablove,
ty nad smrťou si zvíťazil,
nedaj nám padnúť do hriechu,
za nás krv tiekla z tvojich žíl.

Chceme si v spánku pokojnom
údy i myseľ osviežiť;
daj, nech duch vládne nad telom,
aby sme mohli večne žiť.

Ježišu, víťaz nad smrťou,
ty verným žiariš v ústrety;
sláva ti s Otcom naveky
v jednote s Duchom Presvätým. Amen.

PSALMÓDIA

Ant. Aleluja, aleluja, aleluja.

Žalm 86
Modlitba chudobného v tiesni *

Nech je zvelebený Boh, ktorý nás potešuje v každom našom súžení. (Porov. 2 Kor 1, 3. 4)

Nakloň, Pane, svoj sluch a vyslyš ma, *
lebo som biedny a chudobný.
Ochraňuj ma, lebo som ti oddaný; *
zachráň, Bože, svojho sluhu, ktorý dúfa v teba.

Zmiluj sa, Pane, nado mnou, *
veď k tebe volám deň čo deň.
Obveseľ, Pane, svojho sluhu, *
veď k tebe dvíham svoju dušu.
Lebo ty, Pane, si dobrý a láskavý *
a veľmi milostivý voči všetkým, čo ťa vzývajú.

Pane, počuj moju modlitbu, *
všimni si hlas mojej úpenlivej prosby.
V deň svojho súženia volám k tebe, *
lebo ty ma vyslyšíš.

Niet podobného tebe medzi bohmi, Pane, *
a nič sa nevyrovná tvojim dielam.
Všetky národy, ktoré si stvoril, prídu k tebe †
a budú sa ti klaňať, Pane, *
a tvoje meno oslavovať.
Lebo si veľký a robíš zázraky, *
iba ty si Boh.

Ukáž mi, Pane, svoju cestu *
a budem kráčať v tvojej pravde.
Daj, aby moje srdce bolo prosté *
a malo bázeň pred tvojím menom.
Celým srdcom ťa chcem chváliť, Pane, Bože môj, *
a tvoje meno oslavovať naveky;
veď si bol ku mne veľmi milostivý *
a vytrhol si ma z najhlbšej priepasti.

Bože, pyšní povstali proti mne †
a tlupa násilníkov mi čiahala na život; *
nechceli ťa mať pred očami.
No ty, Pane, si Boh milosrdný a láskavý, *
zhovievavý, veľmi milostivý a verný.
Pohliadni na mňa a zľutuj sa nado mnou; †
daj silu svojmu služobníkovi, *
zachráň syna svojej služobnice.
Nech som dôkazom tvojej dobroty, †
aby moji nenávistníci s hanbou videli, *
že ty, Pane, si mi pomohol a že si ma potešil.

Ant. Aleluja, aleluja, aleluja.

KRÁTKE ČÍTANIE

Porov. 1 Sol 5, 9-10
Boh nás určil na to, aby sme získali spásu skrze nášho Pána Ježiša Krista, ktorý za nás zomrel, aby sme žili spolu s ním, či už bdieme alebo spíme.

KRÁTKE RESPONZÓRIUM

R. Do tvojich rúk, Pane, porúčam svojho ducha.* Aleluja, aleluja. Do tvojich.
V. Ty si nás vykúpil, Pane, Bože verný. * Aleluja, aleluja. Sláva Otcu. Do tvojich.

Ant. na Nunk dimittis: Ochraňuj nás, Bože, keď bdieme, opatruj nás, keď spíme; daj, aby sme bdeli s Kristom a odpočívali pokojne.

Modlime sa.

Prosíme ťa, Bože, daruj nášmu unavenému telu zdravý odpočinok, a čo sme dnes svojou prácou zasiali, nech prinesie večnú úrodu. Skrze Krista, nášho Pána.

Nasleduje niektorá z mariánskych antifón.

Generované: 10. apríl 2008, 14:39.
www.breviar.sk © 1999-2008 Juraj Vidéky