## 5. august 2008

## Výročie posviacky hlavnej mariánskej baziliky v Ríme, ľubovoľná spomienka

Po Efezskom koncile (431), na ktorom bola Ježišova matka vyhlásená za Bohorodičku, pápež Sixtus III. (432–440) postavil v Ríme na Eskvilínskom pahorku na počesť Svätej Bohorodičky baziliku, ktorej neskôr dali meno „Santa Maria Maggiore“. Je to na Západe najstarší chrám zasvätený úcte preblahoslavenej Panny Márie.

VEŠPERY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Zdravas’, hviezda morská,
jasná rajská brána,
slávna Matka Božia,
pritom večne Panna.

Prijmúc ono „Ave“,
čo ti anjel spieva,
vráť nám milosť a zmeň
v opak meno Eva.

Trestancom sním putá,
slepcom zažni svetlo,
odvráť zlo, by dušu
vždy len dobro stretlo.

Ukáž sa sťa matka,
aby skrze teba
ujal sa nás ten, čo
pre nás zišiel z neba.

Prevyšuješ všetky
a máš srdce vľúdne;
očisť naše, nech je
pokorné a cudné.

Pomôž nám žiť čisto,
k nebu kráčať isto,
kde nás radosť spojí
s Kristom, veď sme svoji.

Nech sa večne vzdáva
Otcu, Synu sláva,
aj Duchu buď chvála
rovná, neskonalá. Amen.

PSALMÓDIA

Ant. 1 Nemôžete slúžiť aj Bohu aj mamone.

Žalm 49
Márnosť bohatstva

Bohatý ťažko vojde do nebeského kráľovstva. (Mt 19, 23)

I *

Čujte to, všetky národy, *
počúvajte, všetci obyvatelia zeme;
vy všetci, prostí aj vznešení, *
všetci vospolok, bohatí aj chudobní.

Moje ústa hovoria múdrosť *
a moje srdce uvažuje o tom, čo je rozumné.
K prísloviam ucho nakláňam, *
pri zvukoch lýry vysvetlím svoju záhadu.

Prečo by som sa mal strachovať v dňoch nešťastných, *
keď ma obkľučuje zloba tých, čo mi chcú nohy podraziť?
Pred tými, čo sa spoliehajú na svoju silu *
a chvastajú sa nadmerným bohatstvom?

Veď sám seba nevykúpi nik, *
ani nezaplatí Bohu výkupné za seba.
Cena za vykúpenie života je príliš vysoká; †
nikdy nebude stačiť, *
aby človek žil naveky a zánik neuzrel.
Veď vidí, že umierajú aj mudrci, †
rovnako hynie blázon i hlupák *
a cudzím nechávajú svoje bohatstvo.

Hroby im budú večnými domami, †
príbytkami z pokolenia na pokolenie, *
aj keď krajiny pomenovali podľa svojich mien.
Veď človek, aj keď má meno, nebude tu trvalo; †
je ako lichva, čo hynie; *
v tom je jej podobný.

Ant. 1 Nemôžete slúžiť aj Bohu aj mamone.

Ant. 2 V nebi si zhromažďujte poklady, hovorí Pán.

II *

Taký je osud tých, čo sa spoliehajú na seba, *
a koniec tých, čo sa vo vlastných slovách kochajú.
Ako ovce sa ženú do priepasti *
a smrť je ich pastierom.
Padajú strmhlav do hrobu, †
ich zjav sa pominie: *
podsvetie im bude príbytkom.

No moju dušu Boh vykúpi, *
z moci podsvetia ma iste vezme k sebe.
Netráp sa, ak niekto bohatne *
a ak sa poklad jeho domu zväčšuje.
Lebo keď zomrie, nič si nevezme so sebou, *
jeho poklad s ním nepôjde.

Aj keď si blahoželal za živa: *
„Budú ťa chváliť, že si si dobre počínal,“
predsa k pokoleniu svojich otcov musí zostúpiť *
a tí už nikdy svetlo neuzrú.

A keby človek mal čo akú hodnosť, a toto by si nevšímal, †
je ako lichva, čo hynie; *
v tom je jej podobný.

Ant. 2 V nebi si zhromažďujte poklady, hovorí Pán.

Ant. 3 Hoden je Baránok, ktorý bol zabitý, prijať česť a slávu.

Chválospev
Hymnus vykúpených *
Zjv 4, 11; 5, 9. 10. 12
Hoden si, Pane a Bože náš, *
prijať slávu, česť a moc,
lebo ty si stvoril všetky veci, *
z tvojej vôle boli a sú stvorené.

Hoden si vziať knihu *
a otvoriť jej pečate,
lebo si bol zabitý †
a svojou krvou si Bohu vykúpil *
ľudí z každého kmeňa, jazyka, ľudu a národa
a urobil si ich kráľovstvom a kňazmi nášmu Bohu; *
a budú kraľovať na zemi.

Hoden je Baránok, ktorý bol zabitý, †
prijať moc, bohatstvo a múdrosť, *
silu, česť, slávu a dobrorečenie.

Ant. 3 Hoden je Baránok, ktorý bol zabitý, prijať česť a slávu.

KRÁTKE ČÍTANIE

Rim 3, 23-25a
Všetci zhrešili a chýba im Božia sláva; ale sú ospravedlnení zadarmo jeho milosťou, vykúpením v Kristovi Ježišovi. Jeho Boh ustanovil ako prostriedok zmierenia skrze jeho krv prostredníctvom viery, aby ukázal svoju spravodlivosť.

KRÁTKE RESPONZÓRIUM
R. Pane, u teba je * Plnosť radosti. Pane.
V. Po tvojej pravici večná slasť. * Plnosť radosti. Sláva Otcu. Pane.

Ant. na Magnifikat: Svätá Mária, Matka Božia, pros za nás hriešnych teraz i v hodinu našej smrti.

PROSBY
Chváľme Krista, pastiera a strážcu našich duší, ktorý miluje a chráni svoj ľud. Vložme doň svoju nádej a prosme ho:
Pane, ochraňuj svoj ľud.

Večný pastier, ochraňuj nášho biskupa M.
— i všetkých pastierov svojej Cirkvi.
Milosrdne zhliadni na prenasledovaných
— a ponáhľaj sa vyslobodiť ich zo všetkých útrap.
Pane, zľutuj sa nad všetkými biednymi
— a daj, aby im nechýbal každodenný chlieb.
Osvecuj členov zákonodarných zborov,
— aby vždy rozhodovali múdro a spravodlivo.
Buď milostivý zosnulým, ktorých si vykúpil svojou krvou,
— aby s tebou mali účasť na večnej svadobnej hostine.

Otče náš.

MODLITBA
Prosíme ťa, milosrdný Bože, odpusť nám naše viny, a keďže sa nemôžeme spoliehať na vlastné zásluhy, zachráň nás na orodovanie Rodičky tvojho Syna a nášho Pána Ježiša Krista, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:41.
www.breviar.sk © 1999-2008 Juraj Vidéky