## 30. máj 2008

## NAJSVÄTEJŠIEHO SRDCA JEŽIŠOVHO, slávnosť

MODLITBA NAPOLUDNIE

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Na nebi slnko vrcholí,
k modlitbe volá poludnie;
spievajme chvály Pánovi,
nech v srdci oheň pobudne.

V tento čas majú veriaci
myseľ ku krížu upretú,
na ktorom Boží Baránok
dáva sa za nás v obetu.

To svetlo kríža Kristovho
žiaru poludnia zatieni;
nech aj nás celkom prenikne
a milosť spásy upevní.

Sláva buď večná Otcovi,
jeho milému Synovi
i Duchu Tešiteľovi,
čo všetko v láske obnoví. Amen.

PSALMÓDIA

Ant. Skrúšené je moje srdce vo mne, všetky kosti sa mi chvejú.

Žalm 123
Pán — opora ľudu *

Dvaja slepci vykríkli: „Pane, syn Dávidov, zmiluj sa nad nami!“ (Porov. Mt 20, 30)

Oči dvíham k tebe, *
čo na nebesiach prebývaš.

Ako oči sluhov hľadia na ruky svojich pánov, *
ako oči služobníc hľadia na ruky svojej panej,
tak hľadia naše oči na Pána, nášho Boha, *
kým sa nezmiluje nad nami.

Zmiluj sa, Pane, nad nami, zmiluj sa nad nami, *
lebo už máme dosť pohŕdania;
lebo naša duša má už dosť výsmechu boháčov *
a pohŕdania pyšných.

Žalm 124
Naša pomoc v mene Pánovom *

Pán povedal Pavlovi: „Neboj sa... veď som s tebou ja.“ (Porov. Sk 18, 9. 10)

Keby sa nás Pán nebol ujal, nech to povie Izrael, †
keby sa nás Pán nebol ujal, *
keď ľudia povstali proti nám,

vari by nás živých boli prehltli, *
keď proti nám blčala ich zúrivosť.
Vari by nás bola voda zaliala †
a riava sa prevalila cez nás. *
Vari by sa boli prevalili cez nás rozbúrené vody.

Nech je velebený Pán, *
že nás nevydal ich zubom za korisť.
Naša duša unikla ako vtáča *
zo siete poľovníkov.
Slučka sa roztrhla *
a my sme na slobode.

Naša pomoc v mene Pánovom, *
ktorý stvoril nebo i zem.

Žalm 125
Pán — ochranca svojho ľudu *

Pokoj nad Božím Izraelom. (Porov. Gal 6, 16)

Tí, čo sa spoliehajú na Pána, sú ako vrch Sion: *
nehýbe sa, trvá naveky.

Ako vrchy obklopujú Jeruzalem, †
tak je Pán okolo svojho ľudu *
odteraz až naveky.
Veď žezlo ničomníka nedoľahne na krajinu spravodlivých, *
aby spravodliví nevystierali ruky za neprávosťou.

Pane, dobre rob dobrým *
a tým, čo majú srdce úprimné.
Ale tých, čo sa na zlé cesty spúšťajú, †
Pán so zločincami zavrhne. *
Pokoj nad Izraelom!

Ant. Skrúšené je moje srdce vo mne, všetky kosti sa mi chvejú.

KRÁTKE ČÍTANIE

Jer 32, 40
Uzavriem s nimi večnú zmluvu a neprestanem im dobre robiť; vložím im do srdca bázeň predo mnou, aby neodstúpili odo mňa.
V. Čakal som, že dakto bude mať so mnou súcit, no takého som nestretol.
R. Čakal som, že dakto ma poteší, ale taký sa nenašiel.

Modlime sa.
Všemohúci Bože, oslavujeme Srdce tvojho milovaného Syna a pripomíname si veľké dobrodenia jeho lásky k nám; prosíme ťa, daj, aby sme z tohto prameňa milosti čerpali prehojné nebeské dary. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 10. apríl 2008, 14:39.
www.breviar.sk © 1999-2008 Juraj Vidéky